Ўзбекистон президенти Шавкат Мирзиёев АҚШ президенти Дональд Трамп билан қўл сиқишмоқда, Вашингтон, Колумбия округи, 16 май. (Saul Loeb/AFP)\nВАШИНГТОН – Вашингтоннинг Марказий Осиёндаги энг кўп аҳолига эга мамлакатдан кутаётгани – Ўзбекистон билан стратегик ҳамкорлик ва президент Шавкат Мирзиёев бошчилигидаги бўлажак ислоҳотлардир.\nИслоҳотлари соғлиқни сақлаш, миллий хавфсизлик, таълим ва иқтисодиётнинг барча соҳаларини қамраб олган Мирзиёев чоршанба, 16 май куни Оқ Уйда президент Дональд Трамп билан музокара ўтказди.\nТрампнинг сўзларига кўра, икки мамлакат бир неча жабҳаларда яқиндан ҳамкорлик қилиб келган. Мирзиёев эса доимий қўллаб-қувватлагани учун Қўшма Штатларга миннатдорчилик билдирди, дейилади Оқ Уйнинг учрашувга оид хабарномасида.\nМирзиёев АҚШга илк расмий ташрифи билан 15-17 май кунлари Вашингтонда бўлди. У саккиз ой аввал, ўтган йилнинг сентябрь ойида Нью-Йоркка сафар қилган эди.\nАҚШ президенти Дональд Трамп ва Ўзбекистон президенти Шавкат Мирзиёев Оқ уй ташқарисида қўл сиқишмоқдалар, 16 май. (Ўзбекистон президенти матбуот хизмати)\nЎша сафарида у БМТ Бош Ассамблеясида нутқ сўзлаган ва Америка бизнеси етакчилари билан жами 2,6 миллиард АҚШ долларига (20,9 триллион ўзбек сўми) тенг битимларни имзолаган эди.\nЯнги ва янада фаол ҳамкорлик\nИкки мамлакат энди бошланаётган шериклик алоқаларини кўриб чиқар экан, ҳамкорликнинг янги йўналишлари, жумладан, Афғонистондаги тинчлик ва барқарорликни таъминлаш, наркотрафикка қарши кураш ва «Беш йиллик ҳарбий ҳамкорлик режасини илк бор амалга ошириш» кутилмоқда, деб хабар берган Оқ Уй.\nШу билан бирга, дунёнинг энг катта иқтисодиёти ва Марказий Осиёнинг энг кўп аҳолига эга мамлакатининг бирлашуви иқтисодий динамика учун катта салоҳият яратишини икки томон ҳам яхши тушунади.\nМирзиёевнинг ташрифи чоғида Ўзбекистон расмийлари Қўшма Штатлар компаниялари билан 20 дан ортиқ катта бизнес шартномаларини имзоладилар. Бу битимлар тўлиқ амалга ошадиган бўлса, уларнинг умумий қиймати 4,8 миллиард АҚШ долларига (38,5 триллион ўзбек сўмига) тенг бўлади, деб хабар берди Оқ Уй.\nЎзбекистон ва АҚШ расмийлари ўртасида имзоланган шартномалар савдо, энергетика, молия, қишлоқ хўжалиги, фан ва таълим соҳаларини қамраб олди, деб хабар беради Мирзиёевнинг ахборот хизмати.\nДавлатлар географик томондан узоқ бўлса-да, аммо «тиришқоқлик, сахийлик ва ватанпарварлик хислатлари халқларимизни бирлаштиради», деди Мирзиёев 16 май Вашингтонда ўтказилган расмий зиёфат чоғида.\n«Ушбу учрашувимиз юзага келаётган муаммолар ва Марказий Осиёда ҳамкорлик учун имкониятларга тўқнаш келган чоғимизда ўзаро стратегик ҳамкорликни янгилашга ёрдам берди», деб ёзган Трамп зиёфат меҳмонларига аталган мактубда. «Мен минтақада Америка таъминот йўллари ва унинг халқи Афғонистон билан алоқаларни яхшилашга қаратилган лойиҳаларга сармоя киритишига оид саъй-ҳаракатларни қўллаб-қувватлайман.»\n«Бу янгидан тикланган ҳамкорлигимиз ва давлатларимиз учун ёруғ келажакнинг бошланиши», деди у.\nИслоҳотлар юқори баҳоланди\nИкки давлатнинг кучайиб бораётган алоқалари билан бир қаторда, Мирзиёев бошчилигида давом этаётган ислоҳотлар ҳам юқори баҳоланди.\nОқ Уй баёнотига кўра, Трумп Ўзбекистоннинг муҳим сиёсий, иқтисодий ва ижтимоий ислоҳотларга оид улкан ютуқларини эътироф этган, Мирзиёев эса мамлакат ўз тараққиёт йўлидан «ортга қайтмаслигини» таъкидлади.\nМаҳбусларни озод қилиш ва «тизимли болалар меҳнати»га қарши курашишдан ташқари, Мирзиёев «диний эркинликни тарғиб қилиш бўйича кенг кўламли йўл харитасини амалга оширишга» ваъда берган.\nҚўшма Штатлар Ўзбекистонда инглиз тилини ўқитишни ривожлантиришга ёрдам беради, деб ваъда берди Трамп. У яқинда Ўзбекистонда «Америка Овози» мухбирининг аккредитациядан ўтказилганини олқишлади. Мирзиёевнинг ўтмишдоши бу ишни амалга оширмаганди.\n«Биз биргаликда Ўзбекистонда жавобгарлик ва шаффофликни таъминлаш ва бу билан Америка компаниялари фаолияти учун қулай майдон ҳозирлаш ҳамда мамлакатларимизда бандлик даражасини оширишга эришишимиз мумкин», деди Трамп.\nЯнги малумотлар юклаб қўйсангизлар янада мақсадга мувофиқ бўлар эди.\nМирзиёев АҚШга илк расмий ташрифини бошламоқда


Таъсисчи ўз дивидендини фарзандининг ОЎЮга контрактини тўлашга йўналтирса, унга солиқ имтиёзи тадбиқ этиладими? Ушбу операция бухгалтерия ҳисобида қандай акс эттирилади?\nКорхонамиз МЧЖ. Ҳар йили йилни якунлаб, тахминан февраль ойларида таъсисчиларнинг улушларига қараб олдинги йиллар учун дивиденд тақсимланади. Тасисчиларнинг бири корхонанинг ходими бўлиб ишлайди. Ўғлининг ОЎЮга контракт суммаси асосида пул ўтказиб беришимизни сўради. Таъсисчи ОЎЮга дивиденд ҳисобидан контракт суммасини ўтказишга ҳақи борми, агар дивиденд тақсимлаш олдинги йиллар учун 2018 йилнинг февраль ойларига тўғри келса. Бунда қандай бухгалтерия ўтказмалари берилади? Шу ҳолатда 10% даромад солиғи тўланадими? Дейлик, таъсисчининг улуши тақсимланди (30 000 000 сўм). Шундан контракт суммасини ушлаб қолинадими, ва қолган қисмидан даромад солиғи ушланиб, дивиденд тўланадими?\nКорхона таъсисчиси ўз фарзанди таълими учун тўловни ўтказишда қарз шартномасини расмийлаштиришни тафсия этамиз. Чунки ҳали олинмаган даромаддан контракт тўловини амалга ошириш мумкин эмас.\nҚарз шартномасини расмийлаштирганда, корхона мажбурияти қарз суммасини қарздорнинг фарзандининг ОЎЮга контрак суммасини тўлаб бериш бўлса, қарздорнинг мажбурияти қарзни корхонага қайтариш деб кўрсатилади. Жумладан, қарз қайтариш манбаси келгусида олинадиган дивидендлар бўлиши ҳам мумкин. Аммо, инобатга олингки, йил якунига кўра корхона дивиденд сифатида тақсимланадиган фойдага эришмаслиги ҳам мумкин. Бундай ҳолда қарз қайтарилишининг бошқа манбаларини ҳам белгилаб қўйиш мақсадга мувофиқ.\nИмтиёз масаласига келсак, олий ўқув юрти талабаси, яъни қарздорнинг фарзанди 26 ёшга тўлмаган бўлса имтиёзни қарздорнинг даромадларига нисбатан тадбиқ этиш мумкин (СКнинг 179 моддаси 31 банди, АВ томонидан 27.05.2010 й. 2107-сон билан рўйхатга олинган Низом).\nИмтиёз фуқароларнинг солиқ солинадиган иш ҳақи ва бошқа даромадларига, жумладан дивидендларга нисбатан ҳам тадбиқ этилади.\nМасалан, фуқаро (қарздор) ва корхона (қарз берувчи) ўртасида 2017 йил сентябрь ойида 10 млн. сўмга қарз шартномаси тузилиб, қарз суммаси қарздорнинг 26 ёшга тўлмаган фарзандининг олий ўқув юртида ўқиши учун йўналтирилиши белгиланди. Шартнома шартига асосан, 2018 йил февраль ойида таъсисчига ҳисобланган 30 млн. сўм дивиденддан 10 млн. сўми ушбу қарзни қоплаш учун ушлаб қолинди.\nУшлаб қолинган суммага солиқ имтиёзи белгиланганлиги учун, ундан даромад солиғи ушланмайди. Дивиденднинг қолган суммаси 20 млн. сўм қисмидан 10%лик ставкада солиққа тортилгач, таъсисчига тўлаб берилиши мумкин.\nУшбу операция бухгалтерияда қуйидаги ўтказмалар билан акс эттирилади:\nҚарз шартномаси асосида фуқарога корхона томонидан қарз тақдим этилди ва қарз суммаси ОЎЮга тўланди\n5830 "Берилган қисқа муддатли қарзлар"\n6990 "Бошқа мажбуриятлар" (ОЎЮ)\nҚарз суммаси тақсимланган дивиденд ҳисобидан қопланди\n6610 "Тўланадиган дивидендлар"\n2014 йил учун менинг йиллик даромадим 7 981 608,25 сўмни, йил учун даромад солиғи 786 921,8 сўмни ташкил қилди. Ташкилот фарзандимнинг ОЎЮда ўқиши учун кейинчалик иш ҳақидан чегириб қолиш билан 5 865 980 сўм миқдорида тўловни амалга оширди.... Далее


Россия мухолифат лидери кўр бўлиб қолиши мумкин - BBC News O'zbek\nРоссия мухолифат лидери кўр бўлиб қолиши мумкин\nФото муаллифлик ҳуқуқи TWITTER/KIRA_YARMYSH\nРоссия мухолифат етакчиси Алексей Навалний 27 апрел кунги зелёнка (кўкдори) суюқлиги билан ҳужумдан сўнг ўнг кўзи кўриш қобилиятини бутунлай йўқотиши мумкинлигини айтган. Унинг ўз блогида ёзишича, ҳозирча муолажалар бирор натижа бермаган. Зелёнкага бошқа заҳарли модда қўшилган бўлиши ҳам мумкин.\nУнинг айтишича, номаълум шахс томонидан ҳужумдан сўнг кимёвий куйиш деб қўйилган ташхис ҳануз ўз таъсирини йўқотмаган. Бу зелёнкага яна қандайдир заҳарли модда ҳам қўшилганидан дарак бериши мумкин.\nНомаълум эркак 27 апрель куни Москвада бўлган анжумандаги чиқишдан сўнг, ҳеч нарса демасдан мухолифат етакчисига зелёнка сепади. Бу Навалнийга нисбатан иккинчи шу каби ҳужум эди.\nБиринчи марта унга 20 март куни Барнаулда зелёнка сепишган эди. Сўнгги ойларда унга нисбатан бир неча бор бошқа ҳужумлар ҳам бўлган.\n"Барнаулда кўзимнинг ичига резина груша билан зелёнка сепишганди. Кўзим жуда ҳам ачишиб, ёнган эди. Аммо 10 дақиқадан сўнг кўриш қобилиятим тикланганди, кўзларим ишмаганди, кўзимнинг оқи қизармаганди", - дейди Навалний.\nМосква полициясининг маълум қилишича, Навалнийнинг 27 апрелда берган аризасига биноан текширув ўтказилган. Жабрланувчининг айтишича, бу текширув ҳеч қандай натижа бермаган.\n"Албатта, ҳеч қанақанги суриштирув бўлмайди. Ҳалигача жиноий иш очишгани йўқ. Аризани дарҳол ёзганимга қарамасдан, мени ҳеч ким сўроққа ҳам чақирмади", - деб ёзди у.\nСиёсатчи ҳужумни ташкиллаштиришда Президент маъмуриятини айблади.\n"Ҳа, стаканларга зелёнка солиб олиб турли НОДчилар (Миллий-озодлик ҳаракати) юришади. Уларда менинг ҳаракатларим, меҳмонхоналар, чипталар ва учиб-қўнишларим ҳақида ҳар доим маълумот бўлади. Базадаги маълумотлар ва ташқи кузатув орқали олинадиган маълумотлар билан уларни махсус хизматлар таъминлаши тушунарли", - деб ёзган Навалний.\nКремл мухолифат лидерининг гапларига изоҳ бергани йўқ.


Элбек Раҳмат: Т Ў Л А (Айрим ноинсоф солиқчилар таърифида) | Langar Ota\nМажнун шўрлик мардикор,\nгўзал Лайли бедарак,\nнон сотмоқда Ширинлар…\nБУ НЕ ХУДКУШ\nБу не худкуш разолат дард тиқилди тамоққа –\nТергов берар Алишер, Улуғбек ҳам қамоқда?!\nБобуржонга сим боғлаб улабдилар тармоқга.,\nМуҳаммад тоғамизнингтирноғи йўқ бармоқда…\nБу не худкуш мусибат. тинглаб титрар қулоғим,\nҚоработир бош қози, қўчқорчалар ҳиринглар…\nЖиловни қўлга олгач Шавкат деган чиноғим –\nФарҳоднинг бозорида нон сотмоқда Ширинлар…\nМажнун шўрлик мардикор, гўзал Лайли бедарак,\nЭлдан чиққан зўрларим таламоқда элимни?!\nЗуҳросини тополмай Тоҳирнинг жони ҳалак –\nБул зарбалар дастидан ололмайман белимни.\nТемурбек Канададан бошпана сўрган эмиш.\nГўзал Барчин маҳкума Жаслиқнинг зиндонида.\nИстамбул боргоҳидан, «Серқуёш» қўним топмиш,\n«Дам» олмоқда Алпомиш қашқирлар маконида.\nЁркентдан паноҳ топган шўрлик Фурқат сингари,\nКанадада муҳожир Исмат деган жангарим.\nЕр юзига сочилмиш Туркистоннинг эрлари,\nМамаёқуб додлайди – бўрига ем Лангарим…\nХоину, ўғриларнинг иши юришиб чунон,\nМазлум элим бошига келди қора замонлар.\nМуслималар додидан додлади ҳатто зиндон –\nМўминларнинг оҳидан тим қорадир осмонлар…\nБошимизга ёғилди қанча тамға, ёрлиқлар,\nСанай десам дардимни етмай қолди бармоғим,\nЎзбекнинг фарёдидан титраб кетди борлиқлар,\nҚимирласам тирнайди ичимдаги қармоғим.\nБало экан мансабу, бало эркан шум халқум,\nШу бўлдими эй, дўстлар ҳур замонлар келгани?!\nҒофил кўзинг оч халқим, жаҳолатдан қоч халқим,\nЁмон эркан дўстларим ички душман дегани…


18 октябрь, 2021, 11:50\nЯнги номлар кашф этилиши мумкин.\nБуюк Британия бокс терма жамоаси Олимпия ўйинларида умумжамоа ҳисобида иккинчи бўлган эди. 25 октябрдан старт оладиган жаҳон чемпионатида улар қандай таркибда бориши барча учун қизиқ. Айниқса, Ўзбекистон терма жамоаси сафидан ўрин олган Шаҳрам Ғиёсовнинг Пэт Маккормакка қарши эҳтимолий қарама-қаршилигини кўпчилик кутаётган эди. Аммо Буюк Британия жамоаси Пэт Маккормак, Петер Мак Грилл, Галал Яфаи, Бенжамин Уиттакер, Фрезер Кларк каби номдор боксчиларига дам берди ва таркибни тубдан янгилади.\nПет Маккормаак Ўзбекистондан Бобоусмон бормаслигини билгач, мен ҳам бормайман деб трволган бўлса керак. Сабаби Ўзбеклар таркибида Шаҳрам бор менга олтин йўқ нима қиламан шарманда бўлиб, деб бормай қўйяа қолган бу оқ суяк Маккормак.


Бу ҳақда журналистларга Россия ИИВ наркотикларга қарши курашиш бош бошқармаси раҳбари Андрей Храпов хабар қилган\nТОШКЕНТ, 13 фев - Sputnik. РФ ИИВ интернетдаги барча материалларни, шу жумладан, йирик учта хорижий ОАВ материалларини ҳам ахборот хабарларида наркотикларни истеъмол қилишга ташвиқот бор-йўқлигига текширмоқда.\nБу ҳақда журналистларга Россия ИИВ наркотикларга қарши курашиш бош бошқармаси раҳбари Андрей Храпов хабар қилди.\n"Барча материаллар наркотик истеъмол қилиш бўйича ташвиқотлар ва наркотикларнинг ноқонуний савдосига аралашув ҳолати бўйича текширилмоқда. Биз барчасини текширмоқдамиз, шу жумладан у (ОАВ)ларни ҳам", -деб айтган Храпов, журналистларнинг ИИВ ҳақиқатан ҳам "Медуза", Озодлик радиоси ва BBC фаолиятини текширмоқдами, деган саволга жавоб берар экан.\nУнинг сўзларига кўра, 2019 йилда Роскомнадзор ИИВ материаллари бўйича 22 мингта интернет ресурсларга киришни блоклаган.\nСал олдин РФ Давлат думасининг РФ ички ишларига аралашув фактлари бўйича суриштирув комиссияси раҳбари Василий Пескарев "Медуза", Озодлик радиоси ва ВВС Россияда наркотикларни легаллаштириш ғоясини шакллантиришда ёрдам бераётгани ҳақида баёнот қилган.


Дзюдочиларимиз учун биринчи кун муваффақиятсиз якунланди\n25 май, 2018, 17:00\nХабар берганимиздек, Хитойнинг Хуххот шаҳрида дзюдо бўйича навбатдаги Гран-при мусобақаси старт олди. Токио Олимпиадасига рейтинг очколарини тақдим этувчи илк мусобақанинг биринчи кунги беллашувлари якунланди.\nРегламентга кўра, илк кунда енгил вазн тоифаларида баҳслар бўлиб ўтди. Вакилларимиздан Сардор Нуриллаев ҳамда Шаҳрам Аҳадов 66 килограммгача бўлган вазн тоифасида учинчи даврада баҳсларни якунлашган бўлса, Амангул Алланазова илк босқичдаёқ турнир билан хайрлашди.\nБиринчи кун якуни бўйича Япония терма жамоаси 3 та олтин ва 1 та бронза медаллари билан умумжамоа ҳисобида етакчиликни қўлга олди. 1 тадан олтин, кумуш ҳамда бронза медалларини жамғарган Қозонғистон терма жамоаси иккинчи поғонада кетмоқда.


hidoyat.uz – “Мовароуннаҳр” нашриётининг сайти - “ҚУДАНИКИГА ОШГА МАРҲАМАТ!”\n“ҚУДАНИКИГА ОШГА МАРҲАМАТ!”\nБир танишим қиз узатди. Тошкентда жорий бўлган урф бўйича, юртга ош берди. Ошга қуда томондан ҳам одамлар келишди. Одатда, бўлажак қуданинг оға-иниси, дўстлари, қўшнилари бир автобусда келишарди. Бу тўйга эса беш (!) автобусда, юзга яқин енгил машиналарда – эринмасдан санадик – 248 киши келди!\nТанишимнинг, тўй ташкилотчиларининг ҳолини кўрсангиз эди! Қудаларга юзта ўрин ажратилган эди. Бу ёғи нима бўлганини қўяверасиз. Ҳамма хизматчилар янги жой тайёрлашга жалб қилинди. Олдинроқ келиб, ош еяётганлар тезлатилди. Янги қилинган жойларга дастурхон ёзиб, унга нима қўйишга ҳамма ҳайрон. Самоварга солиб, кейин чой дамлаш учун қозон ва челакларда сув қайнатишга киришилди. “Ош етмай қолмасмикан...” деб, роса хавотир олинди...\nҲайтовур, тўйчилик экан, меҳмон қудалар бир амаллаб кутиб олинди. Беш-ўн кишига чопон кийдирилди, хуллас, расм-русумлар ортиғи билан адо этилди. Шукрлар бўлсин, келин-куёв иноқ, турмуши яхши, фарзандли бўлишган.\nЯқинда яна бир шунақа вазиятнинг гувоҳи бўлдим. Қуда томондан келган меҳмонларнинг ярмидан кўпи ташқарида қолишди – улар иккинчи навбат бўлиб ичкари киришди.\nТўй қилувчининг ўша кунги аҳволини ҳеч кимга раво кўрмайман. У ош етмай қолмасайди деган ҳадикда, яқин-атрофдаги ошхоналарда тайёр дамланган ош бўлса, қозони билан сотиб олиш ҳаракатига тушди.\nБўлажак қуда тушмагур, жарчи ёллаб карнай орқали бутун шаҳарни ошга таклиф қилган кўринади!\nТўғри, тўйчилик деймиз, аммо таниш-билишларни тўйга, ошга таклиф қиладиган одам – ўз уйига, ўзи қилаётган тўйга таклиф этиши керак-да! Қуданикига фақат яқинлар, бўлажак қариндошлар бориши керак деб ўйлайман.\nЯна бир фикр – ош беришни фақат келин томон эмас, иккала қуда биргаликда, бир жойда бамаслаҳат ва камтарлик билан ўтказишса, нур устига нур бўларди.\nЧопон кийдиришлар-чи? Сандиқ ва жавонларда ўнлаб тўй чопонлари босилиб ётади. Ким ҳозир тўйда кийдирилган чопонни намойиш этиб кийиб, кўчаларда юрибди? Қуданинг бир ўзига, зарур бўлса, бўлажак қуданинг отасига (куёвнинг бобосига) чопон кийдирилса, етар. Қуданинг ҳамма қудаларига, куёвнинг ҳамма ака-укаларига, поччаларига, амаки ва тоғаларига... хуллас, даъвогарлар жуда кўп, чопон кийдириш зарурми?\nҚуръони каримда ҳам, Пайғамбаримиз (соллаллоҳу алайҳи ва саллам)нинг суннатларида, ҳадисларида исрофгарчилик қораланади-ку. Бошқа халқларда бунақа одат, расм, таомил йўқ. Бу манманлик эмасми? Ношукрлик эмасми?\nШу баҳона, яна бир фикр изҳор этмоқчиман: юртимизнинг ҳар жойида тўйлар бир-биридан бироз бўлса ҳам фарқ қилади. Элшунос олимлар, уламолар, республика фахрийлар кенгаши, “Камолот”, Хотин-қизлар қўмитаси, Оила жамғармаси ва бошқалар биргаликда барча вилоятларда бўлаётган тўйларни (қиз узатиш, ўғил уйлантириш, ақиқа, бешик тўйи, муборак ёшни нишонлаш ва бошқа тадбирларни) ўрганиб, ичидан энг оммабоп қисмлари асосида республикамиз учун умумий тартиб ишлаб чиқиб, тавсия этсалар, яхши бўларди.


Бош вазир Мирзиëев районлар сонини биттага камайтириши мумкин\n27 январ 2021, Тошкент вақти: 09:15\nҚўшработнинг Нуротага туташ қишлоқлари аҳолиси¸ Озодликка маълум бўлишича¸ "свет ва газ ўчмайдиган" Навоий вилоятига қўшилиш эҳтимолидан хурсанд.\nҲозирча расман очиқланмаëтган ҳукумат режасига мувофиқ¸ Бош вазир қаҳрига учраган Самарқанд вилояти Қўшработ туманининг ярми Иштихон¸ ярми эса¸ Навоий вилояти Нурота туманига қўшиб берилиши мумкин. Қўшработликлар орасидаги асосий мавзуга айланган бу эҳтимолдан қаттиқ ташвишга тушганлар ҳам¸ айни пайтда¸ газ ва свет ўчмайдиган Навоийга қўшилишни орзу қилаëтганлар ҳам анчагина.\nОзодлик боғланган Самарқанд ва Навоий вилояти ҳокимлиги расмийлари ҳозирча Қўшработ туманининг тарқатилиб¸ унинг ҳудудини маъмурий жиҳатдан икки қўшни вилоят ўртасида тақсимлашга оид расмий қарор ëки фармон йўқлигини билдирди.\nАйни пайтда¸ жараëндан бевосита хабардор Озодлик манбасига кўра¸ бундан икки ҳафта аввал Қўшработ туманига президент аппарати ва вилоят ҳокимлигидан махсус гуруҳ келган. Район раҳбарияти¸ шунингдек¸ оқсоқоллар билан учрашган бу “куратор”лар суҳбатлардан муддао районни тугатиш эҳтимолини ўрганиш эканини айтмаган.\n“Қандай қилсак халқ яхши яшайди¸ Урганжи билан Жўш қишлоқларини Нуротага яқинлиги қанақа¸ деган гапларни қилишди. Лекин билишимизча¸ районни тугатиш ҳақида ҳужжат тўплаш бошланган. Ҳатто Қўшработ ҳокимлигидагиларга ҳам айтишмаяпти буни”¸ дейди Самарқанд ҳокимият тизимларига яқин манба.\nҚўшработ туман ҳокимлиги расмий сайтидаги маълумотга кўра¸ 1978 йилда ташкил топган ушбу туманнинг умумий майдони 3¸5 минг квадрат километр¸ аҳолиси сони 110 минг (2012 йил январига қадар). Қўшработ марказидан Нурота туман марказига қадар масофа 90 километр¸ Иштихон марказигача эса 66 километр.\nТашкил топганидан 10 йил ўтиб¸ Қўшработ тумани 1988 йил октябрида тугатилиб¸ Нурота ва Иштихонга қўшиб берилган.\nҚўшработнинг биринчи тугатилиш жараëнидан яхши хабардор маҳаллий ўқитувчилардан бирининг айтишича¸ “минглаб одам Тошкентга қатнаб¸ тинимсиз ëзиб¸тўполон қилиб 1989 йил майида яна Қўшработни қайта тиклаб олган”.\n- Халқ ўшанда тоза қийналди. Битта справка учун 100 километр юриб¸ Нуротага борарди. Қанча одам хонавайрон бўлди. Одамларнинг эсидан чиққани йўқ ўша кунлар¸ дейди қўшработликлардан бири.\nТуман ҳокимлигига яқин манбанинг айтишича¸ Қўшработ яна тугатилармиш¸ деган гап янгидан чиққандан бери¸ туман аҳолиси орасида нотинчлик бошланган.\n“Одамлар бизни яна Иштихон билан Нуротага ҳайдайдими деб нолияпти. Ҳокимиятдагилар ҳозирча¸ бунақа гап йўқ¸ деб одамларни ëлғондакам тинчлантириб турипти. Лекин бу гапларнинг тагида яхшигина жон бор. Шунақа иш кетаяпти”¸ дейди маҳаллий ҳокимиятга яқин манба.\nҚўшработ Нурота ва Иштихондан қайтарилиб¸ яна алоҳида туман деб эълон қилинганидан 27 йил ўтиб¸ нега айнан шу туманни тарқатишнинг кун тартибига тушганини изоҳлаган Озодлик манбасига кўра¸ бу ғояни дастлаб Бош вазир Шавкат Мирзиëев пўписа сифатида тилга олган:\n“2012 йилда Бош вазир селектор йиғилишида Қўшработнинг кўрсаткичларидан жаҳли чиқиб¸ сенларни район-пайонинг билан тугатиб¸ Хатирчига қўшиб юбораман¸ деганди. Ўшанда район раҳбарияти қаттиқ қўрққанди. Лекин кейин Шавкат Миромонович жаҳлидан тушиб¸бу нарса босди-босди бўп кетганди. Қўшработнинг кўрсаткичлари Самарқанд вилоятидаги районлар ичида жуда ëмон эмас¸ буни тошкентдагилар ҳам яхши билади¸ дейди қўшработлик Озодлик манбаси.\nҲокимиятга яқин мазкур манбанинг таъкидича¸ ҳозирда ҳукумат Қўшработ туманидаги еттита қишлоқ фуқаролари йиғинидан бештасини Иштихонга¸ Урганжи ва Жўш қишлоқ фуқаролар йиғинларини эса¸ Нуротага қўшиб юбориш режасини тузмоқда ва бу режани Тошкентда ўтказишга уринаëтган асосий шахслардан бири Навоий вилояти ҳокими Эркин Турдимовдир.\n“Биласизми-йўқми¸ Навоий вилояти ҳокими Турдимов асли қўшработлик¸ Жўш қишлоғидан. Шу одам Шавкат Миромоновичга¸ Урганжи билан Жўшни менга берсангиз¸ сув чиқариб¸ даштни обод қиламан¸ у ерда деҳқончиликни ривожлантираман¸ халқни у қиламан¸ бу қиламан¸ деган. Ҳозирги ишларнинг орқасида шу одам турипти”¸ дейди ҳокимликка яқин манба шахси сир қолиш шарти билан.\nОзодликка маълум бўлишича¸ Тошкент бу режа устида яширин иш олиб бораëтган бир пайтда¸ Қўшработни сақлаб қолишни хоҳловчилар ҳам¸ унинг Иштихон ва Нуротага қўшиб юборилишини истаëтганлар ҳам гизли ҳозирликни бошлаган.\n“Шу кунларда Қўшработ туман ҳокимияти томонидан айрим ҳудудлар оқсоқолларидан шу туманда қоламиз¸ деган тилхат олинмоқда. Нега оқсоқоллар бунақа тилхат ëзаëтганига ҳайронман. Чунки Навоийга қарар эканмиз¸ деган гап чиққанда одамлар хурсанд бўлган эди. Ҳар ҳолда¸ қўшни Нурота туманида ток жуда яхши¸ бизда эса¸ кунига 3-4 соатдан ошмайди. Навоий вилоят ҳокими Эркин Турдимов бу туманни қарамоғига олиб¸ ўрмон хўжаликлари ташкил қилмоқчи. Ҳозирда Нурота туманида 1000 гектардан зиëд ўрмон хўжалиги бор¸ аҳолининг турмуш тарзи яхши. Неча йилдан бери Нурота туманига чегарадош йигирмадан зиëд қишлоқ одамларининг барчаси Нурота туманига ҳавас билан боқишади”¸ деб ëзди Озодликка Қўшработнинг Нуротага туташ ҳудудида яшовчилардан бири.\nАйни пайтда¸ Қўшработнинг сақланиб қолиши учун тараддуд бошлаганлардан бири¸ “агар халқ ичида очиқ сўров ўтказса¸ кўпчилик Нуротасигаям Иштихонигаям қўшилмаймиз деб овоз беради. Гарантия бераман. Қўшработга келиб¸ сизларни тугатамиз¸ деганнинг ëқасидан оладиганлар қанча. Халқни нотинч қилишнинг нима кераги бор ҳозир”¸ дейди Озодлик билан микрофонсиз суҳбатда.


18.10.2019 11:52 0 3786\n— Сиёсатимизнинг мазмуни, мақсади оддий: меҳнат қилсанг, роҳат кўрасан. Давлат шу меҳнатга, эмин-эркин ишлашга шароит яратиб бериши шарт. Шу мақсадда қарорлар қабул қилиняпти, йўналишлар белгилаб бериляпти. Лекин қуйи тизимда уларни бажарадиган савияли раҳбар кам. Ҳоким тайёрлаш мактабини яратдикми деган саволга ижобий жавоб йўқ. Соҳа ва тармоқларнинг ҳудудий раҳбарлари «қотиб қолган», — деди Президент.\nШавкат Мирзиёев Сурхондарё раҳбар Президент


Оҳангарон туманига Одилжон Жўраев эмас, Ўктам Турсунов ҳоким бўлди\n11:44 / 25.07.2017\nТошкент вилоятидаги Оҳангарон туманида янги ҳоким иш бошлади.\nКун.uz манбаси хабарига кўра, аввалига туман ҳокими лавозимига тайинлангани айтилган Одилжон Жўраев Оҳангарон шаҳрига ҳоким бўлади. Айни вақтда Сенат Оҳангаронга шаҳар мақомини тасдиқлаши кутилмоқда, шундан сўнг Жўраев шаҳар ҳокими лавозимга тасдиқланади.\nОҳангарон туманига эса Ўктам Турсунов янги ҳоким этиб тайинланган. У турли йилларда вилоят ва республика миқёсидаги турли лавозимларда ишлаган.\nШавкат Мирзиёевнинг «Тошкент вилоятининг маъмурий-ҳудудий тузилишини ҳамда маҳаллий ижроия ҳокимияти органлари фаолиятини янада такомиллаштириш чора-тадбирлари тўғрисида»ги қарорига кўра, Янгийўл ва Оҳангарон яна вилоят бўйсунувидаги шаҳарларга айлантирилади. Етти йил аввал улар туман бўйсунувига ўтказилган эди.\n21 июль куни президент ташрифидан кейин Оҳангарон тумани ва Ангрен шаҳри ҳокимлари Рустам Убайдуллаев ҳамда Иброҳим Раҳмонов ишдан олинганди.\n2007 йилдан буён Ўзбекистон фавқулодда вазиятлар вазири ўринбосари бўлиб ишлаб келган Ҳакимжон Абдулазизов Ангрен ҳокими сифатида иш бошлади.\nШунингдек, ўз вақтида Навоий вилояти прокурори вазифасини бажарувчи сифатида фаолият кўрсатган, 2012—2015 йилларда Тошкентнинг Мирзо Улуғбек тумани прокурори бўлган Абдуқаҳҳор Тўхтабоев эса Янгийўл туманига ҳоким этиб тайинланди.\nОҳангаронда 1,3 килограмм гиёҳвандлик воситаси ушланди\n10:44 / 16.09.2020\n«Ўзбекчорванасл» агентлиги директори Оҳангарон туманига ҳоким бўлди\n09:49 / 29.08.2020\nТошкент вилоятида фуқароларни 2,2 млрд сўмга алдаган шахслар ушланди


Исломофобияга қарши фильм суратга олинди\n"Юлдузлар жанги" ва "Фаворит" фильмлари устида ишлаган британиялик мусулмон кинорежиссёр Ислом ҳақидаги нотўғри фикрларга қарши чиқиш ва мусулмонларга ўз ҳикояларини айтиб беришга қаратилган илк фильмини суратга олмоқчи.\nIslam.ru хабарига кўра, кинематограф Ризван Вадан 2019 йилда "нафрат, экстремизм ва терроризмга қарши кураш" лойиҳасини бошлади. Чоршанба куни у ўзининг "Террордаги хато" фильмини чиқарди. "Одамларга ислом ва мусулмонлар экстремизм ва терроризмни қўллаб-қувватламаслигини тушунтиришим керак. Аслида ҳеч бир дин экстремизм ва терроризмдан ҳоли эмас", - дейди кинорежиссёр. У 7 июль куни, 7/7 Лондон портлашларининг 13 йиллигига ислом аниқ бундай ҳужумларни қўллаб-қувватламаслигини билдирган фильмини чиқаришга қарор қилганди.\n507 марта ўқилди\nДругие материалы в этой категории: « «Önce Vatan» газетаси: Имом Бухорий ва Имом Термизийнинг ҳадис китоблари Ислом дини софлигига хизмат қилган\tРоссияда ҳалол банкинг ривожланади »


Истинжо ва истибро ҳукмлари — XOJA BUXORIY O'RTA MAXSUS BILIM YURTI\nМаъноси: “Гуноҳларимни кечирган, мени хотиржам қилган ва мендан азиятни кетказган Аллоҳга ҳамд бўлсин.» Расулуллоҳ (с.а.в.)нинг худди шундай қилганликлари ривоят қилинган.\n«Истинжо» сўзининг луғатдаги маъноси «нажот изламоқ, чора қидирмоқ, илож изламоқ, озодликка эришмоқ; халос бўлмоқ; қутқазмоқ, қутилмоқ; бирор нарсани секин, махфий бажармоқ; ювиниб, артиниб тозаланмоқ» бўлиб, унинг ўзагидан «нажот» ва «муножот» сўзлари ҳам олинган.\n«Истибро» сўзининг луғатдаги маъноси «айбсиз, гуноҳсиз бўлмоқ; нимадандир халос ва озод бўлмоқ; қутулмоқ, ўзини масъулиятдан асрамоқ; тозаланмоқ, софланмоқ»дир. Фиқҳий истилоҳда истибро тўрт масалада ишлатилади:\n2) Истибронинг бачадонни тозалаш маъноси бўлгани боис, у талоқда ҳам киноя сифатида ишлатилиши мумкин. Демак, биров хотинига: إستبرئ رحمك – «Бачадонингни тозала», деб айтса нима бўлади? Агар оддий ҳолда айтса, талоқ нияти бўлмаса, ҳеч қандай талоқ бўлмайди. Агар бирни, иккини ёки уч талоқни ният қилса, шунча талоқ тушади. Бир-икки талоқ тушган ҳолда янгидан никоҳ қилишга мажбур эмас, ўзаро қайта ярашиб кетаверадилар (Бурҳониддин ал-Марғиноний. ал-Ҳидоя. 1-жилд. – Лакнау: Юсуфий, 1320. – Б. 352).\n3) Истибро сўзи қасам бобида ҳам қўлланилади. Икки кимса бирорта молни фалончиники деб гувоҳлик берганида, мол бошқа бировнинг қўлида бўлса, ушбу гувоҳлик сабабли қози молни ўша фалончи фойдасига ҳукм қила олмайди. Бу ҳолатда унинг фойдасига ҳукм қилиш учун унга: «Бу молни сотган эмасмидинг, унга совға қилмаган эдингми?» каби саволлар бериб, уни қасам ичишга мажбур қилади. Мана шу қасам «йамин ал-истибро», деб аталади.\n4) Истибро сўзида «тозаланиш, покланиш» маъноси бўлгани боис у таҳорат бобида ҳам ишлатилади. Бунда намозхон сийдикдан сақланиш мақсадида бавл (пешоб)дан сўнг унинг томчилари ҳам қолмаганлигига тўла ишонч ҳосил қилгунча айрим ҳаракатларни амалга оширади.\nИстинжода истибро қилиш лозимлиги борасида «Фатовойи Оламгириййа»да қуйидагиларни ўқиймиз:\n«Истибро вожибдир, бу то қалби (сийдик томчилари) тўхтаганлигига хотиржам бўлгунчадир. Чунончи, «Заҳириййа»да келган. Айрим уламолар бир неча қадам отганидан кейин истинжо қилади, дейдилар. Айрим олимлар эса ерга оёғини бир неча марта уради, йўталади, ўнг оёғини чап оёғига чалиштиради, баландликдан пастга тушади, деганлар. Тўғриси, албатта одамларнинг табиатлари ҳар хилдир. Демак, қачон қалбида йўл (сийдик канали)даги нарса тамом бўлганига ишонч тушса, сўнг истинжо қилади. Худди шундай Ибн Амир ал-ҳожжнинг «Мунйат ал-мусоллий» шарҳида ва «ал-Музмарот»да келтирилган (Фатовойи Оламгириййа. 1-жилд. – Ҳиндистон, 1842. – Б. 66).\n«Жомеъ ар-румуз»да эса истибро ҳақида қуйидагилар қайд қилинган:\n«Шу жойда шунга ишора борки, истибро қилиши вожиб бўлади. Унинг сурати: оёғини йўталиб туриб ерга уради, ўнг оёғини чап оёғига чалиштиради, баланддан пастга тушади ёки чап ёнбоши билан ётиб олади ёки тўрт юз ё уч юз қадам юради, ёки қирқ ё ўн қадам юради, бу ихтилофли. Тўғриси шуки, унинг қалби қачон хотиржам бўлса, шу вақт истинжо қилади. Чунончи, «ал-Музмарот»да мазкурдир» (Шамсиддин ал-Қўҳистоний. Жомеъ ар-румуз. 1-жилд. – Қозон, 1902. – Б. 107-108).\nИбн Нужайм ал-Мисрий (р.ҳ.) «Баҳр ар-роиқ»да буларни зикр қилган:\n«Бундан (сув билан истинжо қилишдан) олдин бир неча қадамлар ташлаш керак бўлади. Бундан мақсад истибро қилишдир. «ал-Мубтағий»да истибро қилиш вожибдир, дейилган (Ибн Нужайм ал-Мисрий. Баҳр ар-роиқ. 1-жилд. – Миср: Илмия, 1311. – Б. 253).\nИмом Термизий (р.ҳ.) қуйидаги ҳадисни саҳиҳ-ҳасан, деб ривоят қилишича, Пайғамбар (с.а.в.) икки қабр олдидан ўтганлар. Бас, ул зоти шариф: «Бу иккиси азобланмоқдалар. Улар катта (гуноҳ) борасида азобланмаяптилар, балки мана буниси сийдикдан сақланмас эди, ана буниси эса чақимчилик қилиб юрарди», дедилар (Термизий, 1/70).\n«Қачон сизлардан бирингиз бавл қилса, закарини уч марта интор – истибро қилсин!» (Ибн Можжа, 1/326; Байҳақий, 1/552; Аҳмад, 4/19076-19077; Ибн Абу Шайба, 1/1708).\n«Сийдик келадиган закарнинг бошида агар сийдик кўриниши биланоқ таҳорат синади. Унга ва орқа тешикдан чиқадиган ахлатга (таҳорат синиши учун) оқиш шарт эмас. Чунончи, «Жомиъ ал-Музмарот»да Шайх Абу Али ад-Даққоқдан нақл қилинган» (Абдулҳайй ал-Лакнавий. Нафъ ул-муфтий ва-с-соил. – Ҳиндистон: Мустафоий, 1304. – Б. 12).\nДемак, қазойи ҳожат қилиб бўлгандан сўнг кесак, латта ёки қоғоз билан артиниб тозаланган аснода истибро қилинади. Бу истибро эркакларга вожиб. «Радд ал-муҳтор»да айтилишича, аёллар истибро қилмайдилар, балки аёллар қазойи ҳожатдан кейин бир он кутиб, кейин истинжо қиладилар (Ибн Обидин. Радд ал-муҳтор. 1-жилд. – Миср, 1272. – Б. 225).\n«Албатта сизлардан олдингилар қумалоқ-қумалоқ ҳожат чиқарадилар, сизлар эса шилта-шулта қилиб чиқарасизлар. Шунинг учун ҳам тош (кесак)дан кейин сув ишлатинглар!» (Байҳақий, 1/529; Ибн Абу Шайба, 1/1645).\nСўфи Аллоҳёр (р.ҳ.) юқоридаги гапни «Маслак ал-муттақин»да бу тарзда ифодалаган (Сўфи Аллоҳёр. Маслак ал-муттақин. – Тошкент: Ғуломия, 1915. – Б. 69):\n«Истинжо жойини ювгандан кейин туришдан олдин латта билан артиш одобдандир. Бу токи оби мустаъмал – ишлатилган сувнинг асарини буткул йўқотиш учундир. Агар ўзи билан бирга латта бўлмаса, уни, яъни истинжо жойини имкон даражада оби мустаъмални озайтириш учун қўли билан бир марта қуритади» (Иброҳим ал-Ҳалабий. Ҳалабийи кабир. – Лоҳур, 1283. – Б. 35).\nАгар унга шайтон кўп васваса қилса, намоздагидек унга қарамайди, жинсий аъзосига сув сепиб қўяди. Агар намликни кўрса, ўша сувнинг намлиги, деб ҳисоблайди». «аз-Заҳириййа»да худди шундай келган» (Фатовойи Оламгириййа. 1-жилд. – Ҳиндистон, 1842. – Б. 66).\nАгар шайтон унга кўп васваса қилса, унга илтифот қилмасин. Балки, жинсий аъзосига ёки иштонига сув сепиб қўйсин, токи шак-шубҳага тушса, намликни ана ўша сочган намлик деб билади. Бу модомики аксига ишончи ҳосил бўлмасадир» (Ибн Нужайм ал-Мисрий. Баҳр ар-роиқ. 1-жилд. – Миср: Илмия, 1311. – Б. 253).\n«Таҳорат қил ва жинсий аъзоингга сув сепиб қўй!» (Муслим, 1/303; Насоий, 1/438; Ибн Хузайма, 1/22; Байҳақий, 1/562).\n«Расулуллоҳ (с.а.в.) қачон бавл қилсалар, таҳорат қилар ва сув сепиб қўярдилар» (Абу Довуд, 1/166; Ҳоким, 1/608).\n«Ибн Аббос (р.а.)га бир кимса шикоят қилиб, бундай деди: «Мен намозда турганимда закаримда намлик бор, деган фикр хаёлга келади». Ибн Аббос (р.а.) бундай деди: «Аллоҳ шайтонни ўлдирсин! У инсоннинг намозда турганида таҳорати синди, деб ўйлаши учун закарини ушлайди. Шунинг учун таҳорат қиладиган бўлсанг, жинсий аъзойингга сув сепиб қўйгин. Бас, агар яна шу хаёл келса, ана ўша сувдан дейсан». Ўша кимса шундай қилган эди, хаёл кетди» (Абдурраззоқ, 1/583).\n«Муҳаммад ибн Каъб ал-Қуразийдан: «Таҳорат қилсам, намлик хаёлини топаман», дедим. У бундай деди: «Агар таҳорат қилсанг, жинсий аъзойингга сув сепиб қўй. Агар шу хаёл келса, ана ўша сепган сувимдан туғилган хаёл, дейсан. Чунки, шайтон шу хаёлни келтириш учун сени тарк қилмайди, сени машаққатга қўймоқчи бўлади» (Абдурраззоқ, 1/585).\n«Қачон сен таҳорат қилсанг, жинсий аъзоингга ва кийимингга сув сепиб қўйгин, агар бирорта нарса (васваса) топсанг, ана шундан деб айтасан» (Ибн Абу Шайба, 1/1779).\n«Албатта қиёмат куни бандадан сўраладиган биринчи нарса неъматлардан бўлади: унга «Жисмингни сенга соғ-саломат қилмаганмидим, совуқ сувдан қондирмаганмидим?!», дейилади» (Термизий, 4/3358).\n«Сийдикдан сақланинглар, бас, албатта қабрда банда илк бор ундан ҳисоб-китоб қилинади» (Табароний, 8/7605, 7607).\n«Банда ҳисоб-китоб қилинадиган илк нарса унинг таҳоратидир. Бас, агар таҳорати чиройли бўлса, демак, намози ҳам худди таҳорати каби бўлади. Агар намози чиройли бўлса, бошқа амаллари ҳам намози каби бўлади» (Байҳақий, «Шуаб ал-имон», 4/2523).\n«Бандадан сўраладиган нарсалардан аввалгиси намоздан сўралади. Бас, агар у қабул қилинган бўлса, бошқа амаллари ҳам қабул қилинади. Агар у рад қилинган бўлса, бошқа амаллари ҳам рад қилинади» (Ибн Абу Шайба, 2/7772).\n«Қиёмат куни бандадан сўраладиган нарсалардан аввалгиси намозига қаралади. Бас, агар у тўғри бўлса, муҳаққақ, у нажот топади. Агар бузуқ бўлса, демак, у муваффақиятсизликка учраб, хасратда қолади» (Табароний, «ал-Мўъжам ал-авсат», 4/3782).\n«Одамлар орасида ҳукм қилинадиган илк нарса қонлар бўйича бўлади» (Насоий, 2/3453).\n Биз ҳадис таржимасида “сийдикдан эҳтиёт бўлмас эди” деб ифодалаган жумла арабий матнда уч хил кўринишда — لاَيَسْتَنْزِهُ ، لاَ يَسْتَتِرُ ва لاَ يَسْتَبْرِئُ шаклларида келади. Буларнинг ҳаммаси саҳиҳ ва бир-бирига маъно жиҳатидан яқиндир.\nPrevious Ислом — илм аҳлини эъзозлаган дин\nNext Осим ибн Абу ан Нажуд ал-Куфий


Жан Пол Сартр. Мен нега мукофотдан воз кечдим? - www.ziyouz.uz\nБош саҳифа ҲикматномаДунёни ўзгартирган нутқларЖан Пол Сартр. Мен нега мукофотдан воз кечдим?\n1964 йил 23 октябр куни Парижда швед журналистлари олдида сўзланган нутқ\nБу иш машмаша тусини олаётганидан ғоят афсусдаман: каминани мукофотга лойиқ кўришган, мен эса уни олмоқчи эмасман.\nМашмашанинг сабаби шуки, мукофотни менга беришмоқчи эканлиги ҳақида фақирни олдинроқ хабардор қилишмаган. «Фигаро литтерэр»нинг 15 октябрдаги сонида газетанинг Стокҳолмдаги мухбирининг Швеция академияси мукофот борасида менинг номзодимга мойиллиги, аммо ҳали қатъий бир қарорга келинмагани ҳақидаги хабарини ўқигач, менга мукофотдан воз кечишим тўғрисида академияга хат ёзиб — хатни эртасигаёқ жўнатганман — масалани узил-кесил ҳал қилиш мумкиндай туюлганди.\nЎшанда мен Нобел мукофоти бўлғуси лауреатга унинг бу борадаги фикри қандай эканлигидан қатъи назар тақдим этилишини билмас эдим, шу боис ҳали бунинг олдини олиш мумкин деб ўйлаганман. Бироқ яхши биламан, Швеция академияси ўз қарорини айтгандан кейин лафзидан қайта олмайди. Академияга йўллаган хатимда тушунтирганимдек, мукофотдан воз кечишимнинг сабаблари Швеция академиясига ҳам, Нобел мукофотига ҳам тааллуқли эмас. Бу хатда мен икки хил — шахсий ва объектив сабабларни баён қилганман.\nМен мукофотдан бемулоҳазаларча воз кечаётганим йўқ, расмий тақдирлашу орден-медалларни ҳар доим рад этиб келганман. Иккинчи жаҳон урушидан кейин, 1945 йили мени «Фахрий легион» ордени билан тақдирламоқчи бўлишганда, ҳукуматда дўстларим бўлишига қарамай, буни рад этганман. Дўстларимдан баъзилари таклиф қилишса-да, мен ҳеч қачон Француз коллежига киришни хоҳламаганман.\nУшбу қарашнинг асосида менинг ёзувчи меҳнати ҳақидаги тушунчам ётади. Сиёсий, ижтимоий ёки маданий соҳада аниқ позициясига эга ёзувчи фақат ўзигагина тегишли воситалар, яъни нашр этилган асарлари орқали иш тутмоғи лозим.\nҲар қандай унвону мукофот унинг ўқувчиларига таъсир ўтказади, мен эса буни номақбул деб ҳисоблайман. «Жан-Пол Сартр» ёки «Жан-Пол Сартр, Нобел мукофоти лауреати» деган имзолар ўртасида фарқ бор.\nШунга ўхшаш мукофотга рози бўлган ёзувчи бу билан уни мукофотлаган ассоциация ёки институтни ҳам ифода этадиган бўлиб қолади. Масалан, мен Венесуэла партизанларини ёқтирсам бу туйғу фақат ўзимгагина тааллуқли бўлади. Бироқ «Жан-Пол Сартр, Нобел мукофоти лауреати» Венесуэла қаршилик кўрсатиш ҳаракатининг ёнини олиб чиқса, бу билан у Нобел мукофоти институти ҳам Венесуэла қаршилик кўрсатиш ҳаракатини ёқлашини ифодалайди.\nЁзувчи ўзини институтга айлантиришларига йўл қўймаслиги керак, ҳатто бу, ушбу ҳолатда бўлганидек, энг нуфузли институт бўлган тақдирда ҳам.\nАлбатта, бу менинг мутлақо шахсий нуқтаи назарим бўлиб, аввалроқ ушбу мукофот билан тақдирланганларга каминанинг ҳеч қандай хусумати йўқ. Мен ўзим билган кўпгина лауреатларни қаттиқ ҳурмат қиламан ва уларга тасанно айтаман.\nҲозирги вақтда маданий фронтда кураш олиб боришнинг мумкин бўлган ягона усули — икки маданият: шарқона ва ғарбона маданият биргаликда, тинч-тотув мавжуд бўлиши учун курашишдир. Бу билан маданиятларнинг биродарлашуви керак демоқчи эмасман. Ушбу икки маданиятни таққослашнинг ўзи муқаррар зиддият тусини олишини яхши биламан. Аммо бу таққослаш одамлар ва маданиятлар орасида институтлар аралашувисиз кечиши шарт.\nМен ушбу икки маданият ўртасидаги қарамақаршиликни теран ҳис қиламан: ўзим шу зиддиятлар маҳсулиман. Ким нима демасин, каминанинг социализмга ва шарқий блок деб аталадиган блокка мойиллиги бор, лекин мен буржуй оиласида туғилиб, тарбия топганман. Айнан шу нарса менга икки маданиятни яқинлаштиришни хоҳловчи ҳар ким билан ҳамкорлик қилиш имконини беради. Аммо, табиийки, мен уларнинг яхшиси, яъни социализм енгиб чиқади деб умид қиламан.\nШу боис мен, турли-туман мукофотлари борлигини яхши билсам-да, маданият соҳасидаги шарқий энг юқори инстанциядан ҳам, ғарбий энг юқори инстанциядан ҳам бирон-бир мукофот олишни истамайман. Гарчи социализм менга жуда ёқса-да, масалан, Ленин мукофотини қабул қилишга ҳам рози бўлолмайман, кутилмаганда уни кимдир каминага таклиф қилса албатта.\nТушунаман, Нобел мукофоти ўзи ғарбий блокнинг адабий мукофоти ҳисобланмайди, аммо уни шундай қилиб қўйишди, Швеция академияси олдини ололмайдиган ҳар хил воқеалар юз бера бошлаганлиги шундан.\nМана нима учун ҳозирги шароитда Нобел мукофоти амалда Ғарб ёзувчилари ёки Шарқдаги «исёнчи»ларга мўлжалланган мукофотдай бўлиб қолган. Масалан, Жанубий Американинг энг буюк шоирларидан бири бўлган Неруда тақдирланмаган. Арагон мазкур мукофотга лойиқ бўлса-да, унинг номзоди ҳеч қачон жиддий муҳокама қилинмаган. Нобел мукофоти Шолоховга эмас, Пастернакка берилгани, мукофот олган ягона совет асари хорижда нашр қилинган ва ўз юртида таъқиқланган китоб экани афсусланарлидир. Худди шунга ўхшаш, аммо тескари хатти-ҳаракатни амалга ошириб вазиятни ўнгласа бўлар эди. Жазоирда уруш кетаётган бир даврда, мен ва бошқалар «Бир юз йигирма бир зиёли манифести»ни (121 зиёли манифести (французча «Мanifeste des 121»; тўлиқ номи: «Déclaration sur le droit à l’insoumission dans la guerre d’Algérie or Declaration on the right of insubordination in the Algerian War», яъни «Жазоир уруши даврида бўйсунмаслик ҳуқуқи тўғрисидаги декларация») — 121 нафар зиёли томонидан имзоланган ва 1960 йил 6 сентябрда «Vérité-Liberté» журналида эълон қилинган очиқ хат. Декларацияда Мишел Дебре бошчилигидаги Франция ҳукумати ва жамоатчилик Жазоир урушини жазоирликларнинг мустақиллик учун қонуний кураши деб тан олишга чақирилган) имзолаган пайтимизда мен бу мукофотни жон деб қабул қилган бўлур эдим, чунки бу билан камина тақдирланибгина қолмай, биз интилаётган озодлик учун кураш ҳам шуҳратга бурканар эди. Бироқ бундай бўлмади ва уруш тугаб бўлгандан кейингина фақир мукофотга лойиқ кўрилди.\nЭркинлик ва пул\nШвеция академиясининг изоҳида эркинлик ҳақида сўз боради: бу сўз турлича талқин қилиниши мумкин. Ғарбда уни доим фақат эркинлик сифатида тушунишади. Менга келсак, фақир эркинликни янаям аниқроқ маънода: бир жуфт ботинкадан кўпроқ оёқкийимга эга бўлиш ва иштаҳага яраша овқатланиш ҳуқуқи сифатида тушунаман. Менимча, мукофотни рад этсам уни қабул қилгандан кўра камроқ маломат қилинадигандайман. Агар мен мукофотни қабул қилганимда бу «бу — чеккан азоб-уқубатларингнинг ажри» дейишгача боришимни англатар эди. Мен «Фигаро литтерэр»да «мунозарали сиёсий ўтмишим учун айбситилмаслигим» ҳақида ўқиб қолдим. Биламан, бу мақола академиянинг фикрини акс эттирмайди, лекин у, мабодо рози бўлганимда, розилигим айрим тескаричи доираларда қандай талқин қилиниши мумкинлигини яққол кўрсатиб турибди. Гарчи ўз дўстларим ичида ўтмишда содир этган айрим хатоларимни тан олишга тайёр бўлсам-да, мен «илгариги мунозарали сиёсий қарашларим»да собитман.\nМен бу билан Нобел мукофоти — «буржуазияга хос мукофот» демоқчи эмасман. Бироқ менга яхши маълум доиралар бу воқеани шундай буржуйларча талқин қилишлари аниқ эди.\nНиҳоят, мен пул масаласига ўтаман: Швеция академияси умумбашарий ҳурмат-эътиборга катта миқдордаги пулни ҳам қўшиб лауреат зиммасига оғир вазифа юклайди. Шу масала мени жуда қийнади. Ё мукофотни қабул қилиб, олинган суммани муҳим фаолиятни амалга ошираётган ташкилот ва ҳаракатларни қўллаб-қувватлашга сарфлаш керак эди. Шахсан менинг хаёлимга Апартеидга қарши кураш бўйича Лондон комитети келди (апартеид — Жанубий Африка Республикасида 1948 йилдан 1994 йилгача юритилган ирқий камситиш сиёсати). Ё умумий принциплардан келиб чиқиб ундан воз кечиш ва ушбу ҳаракатни муҳтож бўлиб турган мададдан маҳрум қилиш керак эди.\nАммо мен бу сохта алтернатива деб ўйлайман. Фақир, шубҳасиз, 250 минг крондан воз кечаман, негаки на шарқий, на ғарбий блокка расман боғланиб қолишни хоҳламайман. Лекин шу билан бирга мендан 250 минг крон эвазига нафақат ўзимнинг, балки барча дўст-ёрларимнинг ҳам қарашлари акс этган принциплардан воз кечишни талаб қилиш керак эмас.\nКаминани мукофотга лойиқ кўрганлари учун ҳам, ундан воз кечаётганим учун ҳам жуда мушкул аҳволдаман.\nУшбу арзи ҳолимни швед жамоатчилигига ҳурматим баландлигини изҳор этиш билан якунламоқчиман.\nРус тилидан Ҳасан Карвонли таржимаси\n«Маънавий ҳаёт» журнали, 2018 йил, 1-сон\n← Аввалги Аввалги Муқимий (1850-1903)\nКейинги → Кейинги: Муҳаммаджон Холбеков. Данте Алигьери ва унинг “Илоҳий комедия”си


Япония пойтахтида Tokyo Motor Show 44-автосалони очилди\n12:45 / 28.10.2015\nБугун, 28 октябрь куни Токио шаҳридаги Одайба сунъий оролида жойлашган Big Sight кўргазма залида Tokyo Motor Show 2015 44-автосалони очилди. Япония ва бошқа давлатларнинг 30дан ортиқ автомобилсоз компаниялари унда ўзларининг охирги ютуқларини тақдим қилади.\nАйтилишича, Япониянинг асосий автогиганти Toyota Motor Corp автосалон чоғида янги спорт концепт-карини тақдим этилиши кутилмоқда. Машина Mazda Motor Corp’нинг MX-5 родстерига рақобатчи бўлиши айтилмоқда.\nШунингдек, компания ёқилғи унсурларида ҳаракатланувчи янги концепт-карини тақдим қилади. Honda Motor Co тақдим қиладиган NSX спорт машиналарининг янги прототипи эса, таъкидланишича, кўпроқ узоқ ўтмишда яратиладиган фантастик машиналарни эслатиб юборади.\nБундан ташқари, Mazda янги спорт автоси ва концепт-карни, Suzuki Motor Corp эса субкомпакт Ignis машинасини жамоатчиликка таништиради.


4 нафар пулни бошқариш усталаридан молияга оид маслаҳатлар | LifeHaq.uz\nЖон Рокфеллер, Роберт Кийосаки, Дэйв Рэмси ва Жорж Клейсон молиявий фаровонлик сирларини ўртоқлашадилар.\n1. Даромадлар ва ҳаражатларни назорат қилинг\nТадбиркор, саховатпеша, инсоният тарихидаги биринчи миллиардер.\nАввало, ҳозирда пулларингиз ҳолати қай даражада эканлигини тушуниш зарур. Рокфеллер доим кирим-чиқимни ёзиб боришни маслаҳат қилган. Унинг ўзи ҳар бир келган, сарфланган ва инвестицияга киритилган доллар ҳисобини юритган.\nБиринчидан, ҳаражатларингизни ёзишни бошланг. Бунинг учун сўнгги уй ой давомидаги банк ҳисобрақамларингиз ҳамда картлара бўйича кўчирмаларни кўздан кечиринг.\nЭнди ўзингиз учун устуворликларни белгилашга уриниб кўринг. Аввалги қарорларингиз келажакни белгилаб бериши шарт эмас. Ҳозирда сиз учун энг муҳими нима эканлигини ўйлаб кўринг. Балки кўчмоқчидирсиз? Саёҳатга бормоқчимисиз? Кредитдан қутулишни истайсизми? Ўзингиз танланг.\n2. Аввал ўзингизга тўланг\nТадбиркор, “Бобилдаги энг бадавлат одам” китобининг муаллифи\nКлейсон биринчилардан бўлиб олинган даромаднинг 10 фоизини четга қўйишни таклиф қилган. Бу усулдан ҳар қандай маблағда фойдаланиш мумкин. Клейсоннинг айтишича, олинган даромаднинг 90 фоизи ва 100 фоизига яшаш орасида ҳеч қандай фарқ сезилмайди. Лекин, шу йўл билан аста-секин мақсадларингизга эришиш учун зарур маблағ тўпланади.\nБу усулни ҳеч бўлмаганда уч ой давомида қўллашга уриниб кўринг ва натижасини кўринг. Пулнинг 10 фоизини четга қўйишни унутмаслик учун алоҳида ҳисобрақамига автомат равишда маблағ ўтказилишини ташкил қилинг.\n3. Камтаринроқ яшанг\nТадбиркор, муаллиф, радио суҳандони\nРеклама ва оммабоп маданият бахтни сотиб олиш мумкинлигига бизни қайта-қайта ишонтириб келади. Аслида, қалбимиз тубида янги машина ёки охирги русумдаги iPhone барибир ҳаётдан тўлақонли завқ олишга ёрдам бермаслигини тушунамиз.\nРэмси харидларга нисбатан ёндашувни ўзгартиришни ва камтарроқ яшашни маслаҳат қилади. Сизга чиндан ҳам янги телефон ёки янги пойабзал керакми? Унутманг, пулни сарфлаш осон, топиш эса қийин.\n4. Фаол ва нофаол буюмлар фарқини тушунинг\nТадбиркор, инвестор, “Бой дада, камбағал дада” китобининг муаллифи.\nБу маслаҳат кўпроғига эришишни истаганлар учун тўғри келади. Масалан, сиз эртароқ нафақага чиқишни ёки вақтингизни ҳайрия ишларига бағишлашни орзу қиласиз. Эҳтимол, фарзандларингиз таълими учун тўлашни хоҳларсиз ёки шунчаки қўшимча даромад манбаларини излаётгандирсиз. Кийосаки бунинг учун фаол ва нофаол буюмларни фарқлай олиш зарурлигини таъкидлайди. Унинг таърифи бўйича фаол нарсалар чўнтагингизга пул “солади”, нофаоллари эса – уларни “чиқаради”.\nБундай тоифалаш бўйича фаоллар қаторига даромад келтирувчи кўчмас мулк, қимматли қоғозлар, муаллифлик мукофотлари, инвестициялар, яъни фойда келтирувчи ҳамма нарсани қўшиш мумкин. Бу орада уй, машина, турли гаджетлар, кредитлар нофаол нарсалардир.\nКийосаки ўз ишингизда меҳнат қилишда давом этган ҳолда, унга кўр-кўрона ишониб қолмасдан, келажакни ўз қўлингизга олишни маслаҳат қилади. Давлат ёки бошқа кимдир яшашингизни таъминлаб беришига ишонмаслик керак. Сиз ўзингизга ғамхўрлик қилишингиз зарур.\n21/01/2021 13:30:24 28 0 Манба: lifehacker.ru


VPN ва Proxy жиноий ва маъмурий санкциялар остига тушадими | NORMA.UZ\nЖиноят кодекси ва Маъмурий жавобгарлик тўғрисидаги кодекснинг телекоммуникация тармоғидан қонунга хилоф равишда (рухсатсиз) фойдаланганлик учун 5 йилгача озодликдан маҳрум қилиш назарда тутилган янги моддаларини кўриб чиқамиз (22.10.2018 йилдаги ЎРҚ–503-сон Қонун).\nТаҳририятдан: Мақола муаллифининг фикри ҳуқуқни муҳофаза қилувчи органларнинг позициясига мос келмаслиги мумкин. Қонунларни расман талқин қилиш ҳуқуқи Конституциявий судга тегишли. Олий суд ҳам ҳуқуқ нормаларини қўллаш юзасидан тушунтиришлар беришга ҳақли.\nТузатишлар «Халқ сўзи» газетасида эълон қилинган ва 23.10.2018 йилдан кучга кирди.


Нодар Думбадзе. Ношукур (ҳажвия) | www.ziyouz.uz\nБош саҳифа Жаҳон насри онлайн антологиясиНодар Думбадзе (1928-1984; Грузия)Нодар Думбадзе. Ношукур (ҳажвия)\nГудули Бережианининг юз йиллиги негадир сезилмасдан ўтиб кетди. Бир ҳисобдан бунга ажабланмаса ҳам бўлади. Ахир қишлоқ қабристонида бир ярим асрни яшаб қўйган унинг қанча фамилиядошлари ётганидан кейин қўшнилар Гудулининг юз ёшга тўлганини эслашмаган ҳам бўлиши мумкин-да. Қўшнилар у ёқда турсин, Гудулининг ўзи ҳам туғилган кунини унутиб юборган.\n…Ўша тонг Гудули хўрози Лонгиноз билан тенг уйғонди. Аввал қўшнининг кучугига танбеҳ берди:\n— Бугун меникидан нечта тухум ўғирламоқчисан?.. Оёққа ўралашмай йўқол, очопат!\nСўнг қўноқдан эндигина тушган хўрозга пичинг қилди:\n— Эрта саҳардан уйқумни бузгунча товуқларингга ҳушёр бўлсанг ўласанми! Ардалион Брокишвилининг хўрозидан панд еб, қақағлаб қолма тағин!\nХўрозига таъна қилиб бўлгач, Гудули болохонадан ҳовлига тушди-да, ошхонага кирди. Ўчоқ олдида тиз чўкиб, ундаги кулни титиб, кўмирларни бир жойга тўплади, устига қуруқ шох-шабба ташлаб, олов ёқди. Сўнг олов устига сув тўла мис кўзани қўйди. Сув исигач, уни сут соғадиган кўзага ағдариб, ўнг енгини шимарганича, оғилхонага юрди. Охурга боғланган сигир унга катта, ўйчан кўзларини тикиб, мўралаб қўйди.\n— Салом, салом! — деди Гудули сигирнинг сағрисига шапатилаб. Сигир ковш қайтаришдан тўхтаб, ўрнидан оҳиста кўтарилди ва Гудулининг соғишини итоаткорлик билан кута бошлади. Гудули уч оёқли курсини сигир тагига суриб, унга жойлашиб ўтириб олди-да, шалвираган елинни торта-торта, соғишга тушди. Сут жуда оз чиқди.\n— Шўринг қурғур, бутунлай шартинг кетиб, партинг қолибди-ку! — пичинг қилди Гудули сигирга.\n— Нима ҳам қилардик, қаридик, отагинам! — ўзини оқламоқчи бўлди сигир.\nГудули дарвозани очиб, сигирни ҳосили йиғиб олинган маккажўхоризорга қўйиб юборди.\n— Бор, ўтла!.. Сен сигир эмас қўтир эчкисан, бўрига ем бўгур!.. Бор!\n…Сигир истамайгина қуруқ хашакни чимдий бошлади…\n— Салом, Гудули!\nГудули болохона зинасида, сутли кўзани тиззалари ўртасига суққанича, тоғлар ортидан оҳиста кўтарилаётган қуёш гардишига тикилиб қотиб ўтирарди.\nГудули овоз келган томонга қаради. Нок тагида гарданини қашиб Уча Меломонидзе турарди.\n— Гудули эмас, Гудули бобо де! Буни сенга неча марта айтиш керак, мишиқи?\n— Салом, Гудули бобо!\n— Ойим айтди, менга мураббо берар экансиз.\n— Балки сут берсин дегандир? — жилмайиб сўради Гудули.\n— Йўқ, мураббо!\n— Унда билиб қўй, сут ичмасанг мураббо бермайман!\nГудули унга кўзани чўзди.\n— Ойим-чи, Гудулининг хом сутини ичсанг, бруцеллёз бўласан, дейди. Билдинг!\n— Ойинг билиб-билмасдан гапираверади! Аёлнинг фаросати ҳақидаги мақолни эшитганмисан? Ана шунақа!.. Ҳм, хом сутмиш! Билсанг агар, мен бутун ҳаётим мобайнида фақат хом сут ичганман! Тушундингми!\n— Майли, ичганим бўлсин…\nУча нафасини ростлади ва…\nБоланинг қоринчаси қулқуллаб, сутга тўла боришига қараб, Гудули кулгидан ўзини зўрға тийиб ўтирарди. Ниҳоят, Уча кўзадан бошини кўтариб, пишқирди ва енги билан лабини артиб, кўзани Гудулига чўзиб ялинди:\n— Илтимос, ёрдам беринг…\nГудули чурқ этмай, унинг қўлидан кўзани олди.\n— Менга қара, Уча, бугун мактабга борасанми ўзи?\n— Бугун якшанба-ку! — завқланиб илжайди бола.\n— Бугун шанба! — қовоғини уйди Гудули.\n— Йўғ-е, якшанба! — такрорлади Уча.\n— Наҳот… Ё тавба-ей! Мен, мияси ачиган чол, қандай қилиб янглишиб қолдим-а! — Гудули асабийлашиб тиззасига шапатилади.\n— Гудули бобо, шунгаям хафа бўласизми? Шанбами, якшанбами, сизга нима фарқи бор? Мактабга бормайсиз, ишга ҳам… — юпатди чолни Уча.\n— Шошма! Бугун нечанчи число?\n— Число 28, кун — якшанба, ой — ноябрь, 1970 йил! — дона-дона қилиб деди Уча.\n— Эсим қурсин! — хитоб қилди Гудули ўрнидан турар экан. У саросимада қолган болага эътибор ҳам бермасдан хонага кириб, каравотнинг бош томонида илиғлик тақвимга тикилди. Анчагача у тақвимдан кўзини ололмай қараб турди, сўнг ўша бетини йиртиб, яна ташқарига чиқди.\n— Нима бўлди, Гудули бобо? — сўради Уча унинг ёнига ўтириб, қўлини чолнинг тиззасига қўйганича ҳайрат билан унга тикилар экан. Гудули боланинг саволига эътибор ҳам бермай, ёнидан кўзойнагини олиб, тақди-да, тақвим варағидаги бирорта ҳам сўзни қолдирмай ўқий бошлади.\nКун чиқади — 8.06\nботади — 17.32\nУзунлиги — 9.26\nойнинг биринчи чораги\nботади — 20.31\nСўнг у орқа томондаги ёзув билан ҳам танишиб чиқди:\nОдам бир кунда тахминан 20 минг қадам юради. Бир йилда тахминан 7 миллион, 70 йил мобайнида эса 5000 миллион қадам ташлайди. Бу эса ердан ойгача бўлган масофадир.\nГудули бошини кўтариб, қуёшга тикилди. Сўнг ғарбга ўгирилиб, ой ўроғини кўрди. Қуёш ва ой кўкда бир пайтда қалқиб турарди. Аммо шу тобда Гудулининг кўзига ой қуёшдан йироқдек туюлди. У ўқишда давом этди.\nЕр билан ой ўртасидаги масофа 384 минг километр бўлиб, бу экватор чизиғидан 9 марта ошиқ. Бинобарин, 70 йил давомида одам экваторни 9 марта айланиб чиққан бўларди.\nГудулининг боши айланиб кетди…\n— 70 йилда тўққиз марта… Унда, юз йилда-чи? Ўн, ўн бир, ўн икки марта…\nУ қоқ суяк, дармонсиз тиззаларига қаради-ю, гўё ҳозиргина экваторни ўн иккинчи марта айланиб чиққандай танасида ниҳоятда кучли чарчоқни ҳис этди.\n— Буни қаранг, агарда қишлоқдан чиқиб, Озургетидан* ошиб ўтиб, Батуми, Москва, кейин Германия, ундан Америка, сўнг нариги томондан Япония билан яна Озургетидан ошиб, уйга қайтсак, юз йил ичида она ерни ўн икки марта айланиш мумкин экан. Ана кўрдингми?\nУ тиззаларини оҳиста силаб давом этди:\n— Бундай қилмадик… Ерни айланмадик… Аммо, худо шоҳид, бир дақиқа ҳам ором нималигини билмадик… — Гудули жилмайди. — Бундан чиқди, жойимиздан силжимабмиз-да?.. Аксинча, биз ниҳоятда кўп юрдик! Эҳ-ҳе, босиб ўтган йўлимиз мисоли гўрга ўхшайди!.. Нолимайман! Сизлардан, мана шу юз йил давомида ҳеч толиқмай мени ҳовлима-ҳовли, қўшнима-қўшни, маҳаллама-маҳалла — бутун қишлоқ бўйлаб кўтариб юрганингиздан миннатдорман… Раҳмат, сизга катта раҳмат! — Гудули яна бир бор тиззаларини силаб қўйди.\n28 ноябрь, 1970 йил, эрталаб соат 8 да Гудули Бережиани юзга тўлди. Чол буни ўйлаши билан юраги гўё қафасга тушган қушдай безовталаниб, типирчилай бошлади. Гудули қўрқиб кетди. Бундай ҳолатни у ёшлигида, мерганлар мусобақаси, ёки чавандозлар пойгаси олдидан арғумоққа сакраб минганида, ёки ҳамишага рақиблари, ака-ука эгизак Керкадзелар билан беллашиш олдидан доимий томошабин, уларнинг синглиси Таликонинг нигоҳини сезганида ҳис қиларди. Унинг навқирон, бақувват юраги айнан ҳозиргидек безовта типирчиларди. Энди бўлса, Гудули қўрқиб кетди. У юрагига кафтини босганича қотиб қолди… Мана шу бир минут ичида бутун ёшлиги кўз ўнгидан ўтди… Сўнг ҳаммаси ўз жойига қайтди. Юрак тинчланиб, бир маромдаги ўзининг оддий, кўзга кўринмас ишини давом эттирди. Гудули чуқур нафас олди ва ўпкаси муздай соф ҳавога тўлганини ҳис этди. У енгил тортиб, пешанасидаги майда тер томчиларини енги билан артди-да, яна бир бор чуқур нафас олиб, жилмайди.\n— Сендан миннатдорман, сенга катта раҳмат! — деди у ва юрагини кафти билан силади.\nГудули ҳовлига тушиб, ёлғизоёқ йўлдан нок тагига судралиб борди ва унинг соясига чўкди. Уча ҳам унинг изидан борди.\n— Нок азобланмайдими? — сўради Уча дарахт танасига санчилган болтани чиқариб олар экан.\n“Бошланди, — хаёлидан ўтказди Гудули, — энди фақат унинг саволларига жавоб бериб улгурсанг бўлгани!..”\n— Э, азизим, мабодо энди дарахтлар ҳам болтадан азобланадиган бўлса, унда тамом деявер: одам бир умр гуноҳини юволмайди!\nГудули яна совол кутган эди, Уча индамади. У эҳтиётлик билан бармоғини болтанинг ўткир дамидан юрғазиб ўзича ғўлдиради:\n— Албатта, азобланади! Шундай азобланадики, асти сўраманг!\nГудули болани чақириб ёнига ўтқазди-да, кафтини унинг оловранг қизғиш бошига қўйганича:\n— Уча, бугун Гудули бобонг юз ёшга тўлди, —деди.\nУча ишонқирамай унга тикилди-да, кулиб юборди.\n— Нимага ҳиринглайсан, мишиқи?\n— Ахир ўтган йили ҳам, бурноғи йил ҳам юзда эмасмидинг?\n— Қандай қилиб бурноғи йил юзда бўлар эканман, итвачча?\n— Бўлмаса нечада эдинг?\n— Нечада? Ўтган йили тўқсон тўққизда, бурноғи йил тўқсон саккизда эдим! Бугун эса юзга тўлдим!\n— Йўғ-е! Сиз ҳамиша мана шунақа эдингиз!\n— Бефаҳм! Ҳамиша шунақа бўлиш отангга буюрсин!\n— Ойим сизнинг ёшингизни кўпаймайдиям, озаймайдиям дейди… “Бу мияси ачиган чол вақтни жиловлаб олган,” — дейди.\nГудули боланинг кулиб турган кўзларига тикилиб, унда ўзининг узоқ ўтмишда қолиб кетган болалигини кўрди… У нигоҳини ундан олиб, бўғиқ оҳангда сўради:\n— Онанг бу қари шайтонни ажал ҳам олмайди, демадими?\n— Демак, мен вақтни жиловлаб олган эканман-да, шундайми? У шундай дедими?\n— Шундай деди.\n— Э, азизим, вақтни юз жуфт ҳўкиз билан ҳам жиловлаб, тўхтатиб бўлмайди.\n— Бўлмаса ким уни тўхтата олади?\n— Ҳеч ким. Бир кун келиб, балки, вақт ўзи тўхтар…\nУча ерга чалқанча ётиб олди.\n— Осмонга қаранг, қуёш билан ой бир пайтда чиқибди! — хитоб қилди бола.\n— Кўрдим, кўрдим, болам!\n— Бу нимаси, нимага энди қуёш билан ой бир пайтда чиқади?\n“Бу бекорчи ҳадемай мени жинни қилади”, — ўйлади Гудули.\n— Хўш, айтинг-чи, нега унақа, а? — тиқилинч қиларди Уча.\n— Бу шунданки, осмон худонинг кўзи, худо эса кунниям, тунниям ўзига сиғдира олади! — тушунтирди Гудули.\n— Қандай қилиб худонинг кўзи бўларкан?\n— Э, э, э, худо ҳаққи, мени тинч қўй! — Гудулининг аччиғи чиқди.\n— Айтинг, қандай қилиб?!\nГудули терлаб кетди.\n— Менга қара, сенда кўз борми?\n— Қани, кўзингни юм-чи! Тезда! Нимани кўраяпсан?\n— Ҳеч нима. Қоронғу!\n— Оч!.. Энди-чи?\n— Энди ёруғ!\n— Ана, кўрдингми! Худонинг кўзи ҳам бир пайтнинг ўзида ҳам тунни, ҳам кунни кўра олади.\n— Ахир у худо-да, бу эса мен! — Уча ўрнидан туриб ўтирди. — Биз у билан тенгмизми?\n— Албатта, болам, тенгмиз! Мана бутун олам сеники! — Гудули болани бўйнидан қучиб, бағрига босди. У яна нимадир сўрамоқчи бўлиб оғиз жуфлаган эди, Гудули кафти билан тезда унинг оғзини беркитди.\n— Яна бир оғиз гапирсанг, сениям, ўзимниям ўлдираман!\nУча унинг қучоғидан юлқиниб чиқди-да, ялинган оҳангда:\n— Фақат биттагина савол сўрайман! Охиргиси! — деди.\n— Майли, сўрайқол!\n— Эрталаб ойим, отанг аблаҳ, разил, ярамас, итвачча ва у биз учун ўлган, деди… Шу тўғрими?\nГудулининг томоғи қақраб кетди.\n— Тўғри, болам, — деди-ю, хатосини тушуниб қолиб, қўшиб қўйди, — Аммо сен бу гапларга парво қилмаслигинг керак! Ким бўлгандаям у сенга ота!\n— Нимаси тўғри?\n— Нимаси? Сендай фарзандни ташлаб кетган ота разил бўлмай, нима бўларди!\nУча чурқ этмай, ўрнидан турди-да, дарвоза томон оҳиста юриб кетди.\n“Бундай демаслигим керак эди, — ўзини койиди Гудули. — Бола учун ота фариштадек туюлса… Унинг қанчалик муттаҳамлигини гўдак қаёқдан ҳам билсин!”\n— Уча! — чақирди Гудули.\nУча индамай кетаверди.\n— Уча, болам, қайт!\n— Менга қара, болакай! Отанг разил эмас, у Тариэл, Автандел ва Фаридундай1 баҳодир! Наҳотки ҳазилни билмасанг?\nУча ишонқирамай, қовоғини уйганича унга тикилди.\n— Бери кел, бери кел, ўғлим! — деди у мулойимлик билан қўлини ирғаб.\nШу дам у беҳосдан қотиб қолди… Аввал шундай туюлаяпти деб ўйлади… Сўнг оёқлари орасидан илиқ нарса сезаяпганлигини аниқ сезгач, Гудули бир хотиманинг бошланиши эканлигини англади.\n— Ё тангрим, шавқат қил! — илтижо қилди Гудули. Аммо тангри бешафқат эди. Илиқ нарса табора пастлаб борарди…\n— Уча, ёрдам бер! — беихтиёр хириллади Гудули. Бола унга томон отилди. У етиб келгунига қадар қария чўкка тушиб, аламдан йиғлаб юборди.\nОрадан бир соат ўтди. Гудули кўзларини очди.\n— Энди уйингга борақол, ўғлим…\n— Ойимни чақираман!\n— Ҳожати йўқ, ўғлим. Уйингга бора қол!\n— Ойимга айтаман!\n— Бўлмаса нега йиғладингиз?\n— Ўзим, шунчаки, сени лақиллатдим, Гудули бобонгни қанчалик яхши кўришингни билмоқчи бўлдим…\n— Сизга бугун нима бўлди, куни бўйи мени лақиллатаяпсизми?\n— Мияси ачиган чол ақлидан ажралган бўлса, начора… Бор, борақол, ўғлим, мени холи қўй… Энди мен дам олишим керак.\nУча оҳиста дарвоза томон юрди. Дарвоза олдида тўхтаб, чолга тикилди.\n— Борақол, ўғлим, борақол! — деди Гудули хотиржам оҳангда.\nГудули дарахтга суянганича бир нуқтага маъносиз тикилиб туриб қолди. Мияда бирорта фикр йўқ, бўм-бўш… Атроф қабристондек сокин. Бутун қишлоқ, осмон, замин сукунат қаърига чўккандай. Гудули олдига тўкилиб, икки бўлиниб кетаётган нокларни кўрарди-ю, тапиллашини эшитмасди. Новдан оқиб тушаётган булоқ сувини кўрарди-ю, аммо шилдирашини эшитмасди. Қуруқ маккажўхори баргларининг шамолда тўзғиб учишини кўрарди-ю, лекин шитирлашини эшитмасди. Дарвоза олдига келиб, бўйнини чўзганича, ичкарига киритишни сўраб, оғзини очган сигирни, четан деворга қўниб, кучли қанотларини силкиб, кўзларини олайтирганича тумшуғини очаётган Лонгинозни кўриб турарди-ю, на сигирнинг мўълашини, на хўрознинг қичқиришини эшитарди…\nБутун атрофда сокинлик ҳукмрон. Фақатгина қандайдир даҳшатли туюлган мавҳум бир нарсани кутишдан ўзга чора қолмаган эди. Нокка суянганича тошдек қотиб турган Гудули шу топда болтали одамни интизорлик билан кутаётган кекса, қурт еган дарахтга ўхшарди… Шўринг қурсин, Гудули Бережиани, шўринг қурсин.\n… Гудули шундай аянч қолда узоқ туриб қолди. Сўнг у аста-секин ўзига кела бошлади. Сал бўлмаса, тўхтаб қоладиган хаста юрагига умид шуъласи тегди-ю, у яна ишлаб кетди. Томирларга қон югура бошлади. Аввал Гудули юрагининг бир маромда уришини, сўнг қуруқшиқ маккажўхори баргларининг шитирлаши, сўнг сигирнинг мўълаши, сувнинг жилдираши, ниҳоят, хўрози Лонгинознинг қичқириғини эшитди. Гудулига жон кирди.\n— Худога шукур… — пичирлади у ва болохона томон оҳиста юрди. — Шундай. Шошилма, Гудули! Ҳали ҳеч нарса бўлгани йўқ… Ваҳима қилишга арзимайди… Бу, балки тасодифан рўй бергандир… Эҳтимол, умуман ҳеч нарса бўлмагандир? Балки унга шундай туюлгандир?\nГудули қуёшга қаради, у ғарбга томон анча оғиб қолган эди. Сўнг у эҳтиётлик билан зинага оёқ қўйди. Биринчи зина… Иккинчи… Учинчи… Бешинчи… Ва яна олам остин-устун бўлиб кетди. Яна бутун борлиқ сукунатга чўмди. Яна Гудули ёқимсиз, даҳшатли, илиқ суюқликни ҳис этди. “Бу мияси ачиган чол вақтни жиловлаб олган!” — деган гап хаёлидан лип этиб ўтди ва буни ким айтганлигини ўйлаб улгурмасидан зинага қирқилган ниҳолдек ағдарилиб тушди.\n— Салом, ҳурматли Гудули!\nГудули кўзларини очди.\n— Ҳа! Тинчликми, Ксения? — сўради у норози оҳангда афтини буриштириб. Қария ҳеч қачон ҳозиргичалик танҳоликни истамаган эди.\n— Ҳа, анови Уча, ҳовлиқиб чиқиб, Гудули бобонинг мазаси қочиб қолди, деди…\n— Ҳечқиси йўқ, азизим! Юрагим салгина… ҳалиги… ўтиб кетди…\n— Балки бирор нарса керакдир, ҳурматли Гудули? Ёки врач чақирайми?\n— Йўқ, йўқ, Ксения! Ҳожати йўқ!\n“Энди бошланади, врач, касалхона, дори-дармон… Э худойим-ей!..”\n— Балки валерианка ичарсиз?\n“Мана сенга хотима… Бундай ҳаёт кимга керак? Валерианка!”\n— Валидол ҳам керак эмас!\n— Сизга қандай ёрдам берсам экан, ҳурматли Гудули? — ташвишланиб сўради аёл.\n— Менга ҳеч нарса керак эмас, азизим! Уйингга боравер…\n“Бу биринчи қалдирғоч… Ундан кейин бошқалари ҳам келишади… қўшниларнинг ачиниши… Ташвишлари, э худо!..”\n— Афтидан ярамас бола ўлим ҳақида бир бало деган кўринади… Гўё мен айтганмишман… Аблаҳни ўлдираман!\n— Нимага, Ксения, нимага?\n“Э, худойим-ей, намунча бу эзмаланмаса! Аввал унинг бунақалигини сезмаган эдим!..”\n— Шундай бўлмағур сўзни гапиришга кимнинг тили борибди? Шундай деган бўлсам, тилим танглайимга ёпишиб қолсин!\n“Нега у ўзини қарғаяпти? Уча менга ёлғон гапирмайди!”\n— Худо ҳаққи, тўхтат! Уйингга бор!\n— Айтмоқчи, бугун сизнинг туғилган кунингиз экан, ҳурматли Гудули? Худодан сизга яна юз йил умр ва бардамлик тилаймиз!\n— Раҳмат, Ксения, раҳмат!\n— Наҳотки шаҳардагиларингиз келишмаса? Ахир нима бўлгандаям, юз ёш ҳазилакам воқеамиди…\n— Келишади, албатта, келишади!\n“Бир ой, икки, узоғи уч… Сўнг ҳамманинг жонига тегаман… Касал билан ўралашиш кимга ҳам ёқарди…”\n— Фарзандларидан сизчалик фахрланадиган одам бўлмаса керак, ҳурматли Гудули! Бири — Батумида, иккинчиси — Потида, учинчиси — Кутаисида, тўртинчиси – Тбилисида. Ҳаммаси олим, ҳаммаси чиройли… Нечта неварангиз бор, ҳурматли Гудули?\n— Авлодимизда ҳаммаси бўлиб йигирма учта, аммо фойдаси нима? Бирортаси ёнимда эмас.\n— Ундай деманг, ҳурматли Гудули! Сиз бахтли одамсиз!\n— Ҳа, албатта…\n“Э худойим-ей, наҳотки бу жаврашдан тинмаса-я?!”\n— Бўлмаса мен бориб, болани юборай.\n— Безовта бўлма, Ксения. Озгина ётсам, яхши бўлиб қоламан.\n— Агарда бирор нарса бўлса, худо ҳаққи, тортинманг!\n— Раҳмат, азизим!\n— Соғ бўлинг, ҳурматли Гудули!\n— Соғ бўл, Ксения!\nАёл кетди. Гудули уни маъюс нигоҳ билан кузатиб қолди. Ана, ёш, бардам аёл кетяпти… Гудули бўлса, худойим, беқиёс парвардигор, бундай шармандаликни нима сабабдан бошга солдинг?! — ноябрь қуёшининг маъюс нурларида иштонини қуритиб ўтирса…\n… Инсон табиати қанчалар ғалати тузилган!.. Ўзининг қарилиги ва беморлигидан, айниқса, ёш, соғлом одамни кўрганида кучлироқ ўксинади. Ва, аксинча, кимнингдир ўзига қараганда қарироқ ва ожизроқ эканлигидан кўнгли таскин топади, ўзига ишончи ортади. Бугун Гудули Учани бағрига босар экан: “Парвардигор, унинг ёшлигини менга ҳадя этгину, эвазига истаганингни ол!” деб эҳтимол, юз мартача ўйлагандир. Мана ҳозир ҳам, узоқлашиб бораётган Ксенияга тикилиб, ўзича “Қодир худо, мана шу аёлнинг ёшлигини менга ато қилу эвазига нимани истасанг ол!” деб пичирларди.\nВа, шу заҳотиёқ, у уятдан қизариб кетганлигини ҳис этди. Гудули Бережиани худо ато қилган юз ёшининг қадрига етмаганидан уялиб кетди…\nҚуёш ботгунига қадар шафқатсиз ҳақиқат яна уч бора ўзлигини эслатиб ўтди… Шундан сўнггина Гудули Бережиани, ер юзида юз йил умр кўрган одам, қуёш томонга қараб тиз чўкди-да, таъзим ила бошини қуйи эгганича деди:\n— Алвидо, қуёш, менинг беқиёс миннатдорчилигимни қабул эт!\n— Менга нима учун миннатдорчилик билдираяпсан, ҳей инсон? — ҳайратланди қуёш.\n— Яхшилигинг учун, қуёш, мана шу юз йил мабойнида, ҳар куни, тундан сўнг тонг қувончини бағишлаб келганинг учун!\n— Соғ бўл, инсон! — деди қуёш ва уфқ ортига чўкиб кетди.\n— Раҳмат сенга, қуёш!..\nГудули дарвоза ташқарисида мўълаб турган сигирни ҳовлига киритди. Сигир одат бўйича оғилхонага кириб, соғишларини кутди. Гудули сигирнинг сағрисидан силади, бошини қашиди, аммо уни соғмади.\n— Бугунча дам ол, говмишгинам, хотиржам ётавер… Менинг чексиз миннатдорчилигимни қабул эт!\n— Нима учун менга миннатдорчилик билдираяпсан? — ҳайрон бўлди сигир.\n— Ҳар тонг менга бир стакандан бўлса-да, сут берганинг учун.\n— Соғ бўлинг! — деди сигир ва оҳиста жойига чўкди.\n— Раҳмат сенга, сигир!…\nГудули орқа ҳовлига ўтиб, қўндоқдаги товуқларни кўздан кечирар экан, товуқхона эшигини ёпишдан олдин хўрози Лонгинознинг қизил тожидан меҳр билан силаб:\n— Эртага мени истаган пайтингда уйғот. Ҳозир эса, алвидо. Менинг чексиз миннатдорчилигимни қабул этгайсан, — деди.\n— Нима учун менга миннатдорчилик билдираяпсан? — ҳайратланди хўроз.\n— Ҳар тонг мени вақтида уйғотганинг учун-да!\n— Соғ бўлинг! — деди Лонгиноз ва уйқуга кетди.\n— Раҳмат сенга, Лонгиноз!..\nУ жинчироқни пвебро* ёнига қўйди ва эҳтиётлик билан қопқоқ атрофидаги сувоқни қирқиб, тиз чўкиб уни кўтарди. Ўттиз пудлик кўзадан шаробнинг ўткир ва хушбўй ҳиди Гудулининг димоғига урилди, Гудули маст қилувчи ҳидни тўйиб ҳидлади, қоп-қоронғи кўза ичига тикилди, сўнг пастга қовоқ чўмични оҳиста қиялатиб туширди. Чўмичга қулт-қулт этиб шароб тўлди. Гудули тортиб олган чўмичга лабларини салгина теккизиб, деди:\n— Шарафлар бўлсин сенга, узумнинг муқаддас шарбати, шарафлар бўлсин сенга, узумнинг абадий навдаси! Бебаҳо менинг квебром, менинг чексиз миннатдорчилигимни қабул эт!\n— Нима учун? — Квебродан гўё акс-садодек ҳайратланган товуш эшитилди.\n— Мана шу юз йил мобайнидаги қувончли ва қайғули кунларимда менга содиқ дўст бўлганинг учун!\n— Соғ бўл! — хўрсинди квебро.\n— Раҳмат, сенга!..\nГудули пастак стул ортида ўтирибди. Унинг қўлида шароб тўла қадаҳ. Болохона устунига илиб қўйилган жинчироқнинг хира шуъласи чолнинг боши узра худди санам бошидаги ёғдудек жимирлайди. Кўзларидан оқаётган ёш, иягидан тушиб, стол устидаги зоғора нон ва янги пишлоққа томчилайди. Гудули Бережиани йиғларди…\nБундан бир соат муқаддам, у бутун ҳовлини айланиб чиқди. Сўғани ушлаб кўрди, у анча эскирибди. Болтани қўлга олди, у ҳам тиғи ейилиб, тугай дебди. Ўроқни ушлаб кўрди, у ҳам деярлик адо бўлибди. Белкуракни силкитиб кўрди, белкурак ҳам ярмигача чириб қолибди. Гудулининг қаршисида, стол устида ётган пичоқ ҳам илиниб турибди. Шафқатсиз вақтга маъдан, ҳатто метиндай маъдан бардош бера олмабди-ю, тағин одамга тўзим берсин экан-да?!\nГудули мана шу ажойиб шароб ҳаққи қасам ичадики, ҳаётига ачинмайди. Гудули биладики, у соғ. Фақатгина кўриб, ейилиб тамом бўлган, вассалом! Худди ўша сўқа, болта, ўроқ ва пичоқдек ейилиб, тугади.\nГудули ҳамма нарса билан, осмон ва ер, уй ва ҳовли, ит ва чўчқа, ҳаммаси билан видолашишга улгурди. Ҳаммасидан ҳам ўзининг тенгдоши нок билан узоқ видолашди.\n— Алвидо, нок! — деди дарахтни қучиб Гудули — орамизда ҳаммадан чидамлиси сен экансан! Сенинг томирларинг ер қаърини чуқур қучган, шохларинг кўкка туташган!.. Сен менинг насабимнинг уч авлодига соя-салқин бердинг, яна ким билади қанчаларга яхшилик қиласан! Сенинг олижаноб шохларинг мана бир асрки, серҳосил. Сен ҳовлимнинг қувонч ва файзи, қишлоғимнинг жами паррандаю сайроқи қушларига маконсан. Менинг чексиз миннатдорчилигимни қабул эт, дарахт!\n— Соғ бўл, инсон! — Ўзининг қадрини билган дарахт оддийгина жавоб қилди.\n“Шарафлар бўлсин сенга, табиат, — ўйлади Гудули, — сенинг донолигингга шарафлар бўлсин! Сендан кейин дарахт, ер, осмон ва қуёш яшайверишини билиш қандай бахт!…”\nГудули сўнгги миннатдорчилигини юрагига, милкига, кўзларига, қулоғи ва идрокига изҳор қилди.\n— Нима учун? — ҳайратланиб сўради юрак.\n— Нима учун деганинг нимаси? — ҳайратланди Гудули. — Юз йил мобайнида сен бирор марта менга хиёнат қилмадинг, кўзларим, қулоқларим, қўлларим ва идроким юз йил менга содиқ хизмат қилди. Ахир, бу озми?!\n— Соғ бўл, Гудули, соғ бўл! Энди эса мен дам оладиган вақт келди… Мен жуда ҳам толиқдим, Гудули! — деди юрак.\n— Раҳмат сенга, юрак!\nМана энди бола ва унинг онаси билан видолашса бўлади. Аммо, бахтга қарши, чол уларнинг исмини унутиб қўйди. Э худо, уларнинг исмларини ёдимга сол! Онаси майли, боланинг исми нимайди? Э қодир худо, Гудулини хотирасидан айирма, унга боланинг исмини эслат!..\nАммо худо шафқат қилмади. Гудули на онанинг, на боланинг исмини эслолди…\nШундан сўнг Гудули болохона панжараси ёнига келиб, кўйлагининг ёқасини ечди-да, қичқирди:\n— Э-эй, қўшни!\n— Эшитаман, ҳурматли Гудули!\n— Мен, Ксенияман, ким бўларди! Нима бало, танимаяпсизми?\n“Ксения… Ксения… Мана унинг исми нима… Ксения…”\n— Бола уйдами?\n“Уча! Худога шукр, ўша зумрашанинг исмини билиб олдим…”\n— Ксения, ҳозир менинг уйимда шундай воқеа содир бўладики… Умуман, шундай қилки, бола хафа бўлмасин…\n— Нималар деяпсиз, ҳурматли Гудули?!\n— Сендан илтимос, қўшнилар келмагунича болани меникига киритма…\n— Нималарни деяпсиз, ҳурматли Гудули?! Ҳазиллашаяпсизми, дейман?\n— Алвидо, Ксения! Худо шоҳид, ҳаммангизни севганман ва сизлардан миннатдорман! Раҳмат!\n— Ҳурматли Гудули, сизга нима бўлган ўзи?!\nГудули хонага қайтиб кириб, эшикни беркитди.\nБережианининг ҳовлисида милтиқ гумбурлади. Унинг товуши қаттиқ эди. Атроф уйларнинг деразалари шақиллаб кетди…\nГудули Бережианини дафн этишга жуда кўп одам тўпланди. Қариндош-уруғларнинг ўзи ҳам анчагина бўлиб, улар унчалик куйинишмади. Бунинг устига катта ўғил Дмитрий тобут ёнида бўлиш ўрнига ҳовлида, нок тагида, гўё Ватерлоодан кейинги Наполеондай, норози ҳолда, кўнгил сўраб келганларни кутиб оларди.\nДмитрийнинг олдига мен ҳам бордим:\n— Сизнинг чексиз қайғунгизга самимий ҳамдардман!\n— Эҳ, гапирманг, Нодар Владимирович! — хитоб қилди Дмитрий норози оҳангда. — У фарзандларини шарманда қилди! Одамларнинг кўзига қандай қарайман энди?\n— Ҳа… бу шундай бир кутилмаганда содир бўлди…\n— Э, кутилмаганда ҳам гапми! Бу ахир даҳшат! Дўстларимга, ўртоқларимга нима дейман?! Бу қилиқни қандай тушунмоқ керак?! Биз билан Тбилисида яшашни истамади, буни қарангки, хотинларининг қабридан ажрала олмасмиш!.. Ундан кейин сигир, қандайдир товуқлар… Арзисаям майли, ўлакса сигир билан, пати юлинган хўроз! Уй ҳам бир ҳол!.. Учасиз тура олмасмиш! Тушунаяпсизми, бу гапни менга ўз отам айтди!\n— Уча ким бўлди?\n— Мен қайдан билай? Қўшнининг ўғли, қандайдир бола! Ўз отаси ташлаб кетибди-ю, булар бўлса — марҳамат! Ҳомийни қаранг! Билсангиз, ўзимизда бундай болалардан кўпи йўқ!..\n— Ҳа, қийин гап… — дедим ва кетишга чоғландим. Аммо Дмитрий ҳамон сўзидан тўхтамаётганди:\n— Бирор нарсадан камчилиги бўлсаям майли эди!.. Ёзда хотиним Париждан иссиқ иштон олиб келувди!.. Хуллас!.. Дафн маросими-чи? Қишлоғимизда бунақа маросимни эслашармикан?! Э, нимасини айтай? Бутун умр у ношукур бўлган, мана, ҳаётини ҳам ношукурларча тугатди!..\n— Сизни қандай юпатишга ҳам ҳайронман…\n— Худо ҳаққи, бу гапингизни қўйинг! Миннатдорман!\n— Соғ бўлинг!..\n— Қаёққа?! Илтимос бу ёққа, айвонга, столга ўтинг! Марҳумга бўлган ҳурматингизни сўнгги бор бажо этсангиз. Эй, Митуша, меҳмонга қара!\nМаросим радиолашгани ва репродуктордан Моцартнинг мотам куйи одатдагидан баландроқ янграётгани учун Дмитрий янада қаттиқроқ гапиришга мажбур эди.\nМен бир амаллаб ширакайф Митушадан кутулиб, сездирмасдан ҳовлидан чиқиб олдим. Дарвоза ёнида ерда ўтирган етти ёшлар чамасидаги болага кўзим тушди. У қизғиш бошини тиззаларига қўйганича йиғлаб ўтирарди.\n— Отинг нима, болакай? — сўрадим унинг бошидан силаб.\n— Уча Мелимонадзе, — деди у бошини салгина кўтариб йиғлаганича.\n— Катта йигит бўл, болакай! — дедим бўғзимга тиқилган йиғини аранг босиб ва ҳовлидан чиқиб кетдим.\nОрқага ўгирилиб, ҳамон гап сотаётган Дмитрийга кўзим тушди. Аммо маросим радиолаштирилгани ва репродуктордан Моцартнинг мотам куйи одатдагидан анча баланд янграётгани учун ҳам мен унинг сўзларини эшитмадим…\n* Тариэл, Автандил, Фаридун — Ш. Руставелининг “Йўлбарс терисини ёпинган паҳлавон” номли достон қаҳрамонлари.\n* Пвебро — вино сақлаш учун ерга кўмилган катта кўза.\n← Аввалги Аввалги Европа парламенти делегацияси Тошкентда учрашувлар ўтказди\nКейинги → Кейинги: Абдулла Орипов. Эслаш (видео)


«Янги Ўзбекистон» боғига олиб борувчи кўчага Янги Ўзбекистон деб ном берилади — Sof.uz\n«Янги Ўзбекистон» боғига олиб борувчи кўчага Янги Ўзбекистон деб ном берилади\n27.12 09:12 83 Ўзбекистон\nТошкент ҳокими Жаҳонгир Ортиқхўжаев халқ депутатлари шаҳар кенгашининг 24 декабрь куни бўлиб ўтган сессиясида Янги Ўзбекистон кўчаси лойиҳасини тақдим этди, дея хабар бермоқда «Gazeta.uz».\nЯнги Ўзбекистон кўчаси лойиҳаси.\nКадр: «Тошкент» телеканали / «Gazeta.uz»\nБунда гап «Янги Ўзбекистон» боғи ва қурилаётган Олимпия шаҳарчасига олиб борувчи кўча ҳақида бормоқда. Авваллари ушбу объектлар Қибрай туманида эди, 2021 йил августида пойтахт чегаралари ўзгартирилгач, улар Тошкентнинг Яшнобод тумани таркибига кирди.\nОлимпия шаҳарчасининг лойиҳаси.\nШаҳар ҳокимининг сўзларига кўра, Янги Ўзбекистон кўчасига туташ ҳудудларнинг замонавий меъморий қиёфасини шакллантириш учун Вазирлар Маҳкамаси ҳузурида махсус дирекция ташкил этилган. Ҳозирда «ТошбошпланЛИТИ» институти ва Туркиянинг KEYM компанияси томонидан лойиҳанинг бош режаси ишлаб чиқилмоқда.\n«Мазкур ҳудудда савдо-маиший ва сервис мажмуалари, меҳмонхоналар, университет, спорт майдончалари, мактаблар ва болалар боғчалари, турар жой объектлари ва бизнес марказлари қурилиши режалаштирилган», — дея маълум қилди Жаҳонгир Ортиқхўжаев.\nБўлажак Янги Ўзбекистон кўчаси қизил ранг билан кўрсатилган.\nХарита: «Яндекс» / «Gazeta.uz»\nҚайд этишларича, «Янги Ўзбекистон» боғи ва Оҳангарон—Маҳтумқули кесишмаси (собиқ ТАПОиЧ айланмаси)даги уч қаватли кўприк орасида жойлашган кўча Янги Ўзбекистон номини олади.


Месси “Барселона”да қолишга қарор қилди - zarnews.uz\n“Барселона” ҳужумчиси Лионел Месси Каталония футбол клубида қолишга қарор қилди. Бу ҳақда “Marca” нашри хабар берди.\nТақдим этилган маълумотга кўра, гуруҳдан кетишни режалаштирган ҳужумчи сўнгги бир неча кун ичида қарорини ўзгартирган. Аргентиналик футбол устаси яна бир мавсум “Барселона” таркибида тўп суриши мумкин. Қолиш қарорининг асосий сабаби этиб, “Барселона” шартномани бекор қилишни хоҳламагани кўрсатилмоқда. Шунга қарамасдан, Мессида муаммони суд орқали ҳал қилиш имкони мавжуд. Бироқ футболчи клуб билан зиддиятга боришни истамади.\nФутболчининг отаси ва агенти Хорхе Месси 3 сентябрь куни “Барселона” президенти Хосеп Бартомеу билан учрашганидан сўнг унинг ўғли яна бир мавсум клубда қолиши мумкинлигини айтиб ўтди.\nМессини ўз таркибига қўшиб олиш учун асосий давогар Англиянинг “Манчестер Сити” клуби бўлиб қолмоқда. Бироқ 1 сентябрь куни “шаҳарликлар” бош мураббийси Хосеп Гвардиола ҳужумчига “Барселона”да қолишни маслаҳат берди. У бу ҳолатни трансфернинг иқтисодий қийинчиликлари билан изоҳлади.\nМесси 2003 йилдан буён фаолият олиб келаётган “Барселона”дан гуруҳ ичидаги ички низолар сабабли кетишни режалаштирган эди. Жорий йилдаги Чемпионлар лигасининг чорак финалида унинг жамоаси “Бавария”га 2:8 ҳисобида мағлубиятга учраганидан сўнг Мессининг кетиш жараёни янада тезлашиб кетди.


Таъкидланишича, АҚШнинг жаҳон иқтисодиёти юксалишидаги ўрни келгусида бир оз пасаяди, аммо мамлакат мазкур соҳада олдин кутилганидан кўра зиёдроқ ўсишга эришади. Хусусан, АҚШ ялпи ички маҳсулоти жорий йил 2,5 фоиз ортади. Шунингдек, Буюк Британиянинг бу борадаги кўрсаткичи ҳам олдинги тахминлардан кўра анча юқори бўлиши белгиланган.\nМутахассислар 2017 йили ўзаро маҳсулот айирбошлаш ва хизматлар кўрсатиш соҳаси ҳам ўтган йилдагига нисбатан 4 фоиз ортиши мумкинлигини тахмин қилишмоқда.\nЭлектромобиллар эрасига янги қадам\n“Toyota” (Япония) компанияси электромобиллар учун янги турдаги батареяларни яратиш устида иш олиб бораяпти. Мазкур ихтиро амалга ошгач, машинани атиги бир неча дақиқа мобайнида қувватлантириш имконияти пайдо бўлади.\nАйни пайтда тадқиқотлар якунига етиб қолган. Хабар берилишича, бундай батареялар билан жиҳозланган электрокарлар 2022 йилдан эътиборан сотувга чиқарилади. “Яқин йилларда биз бошқа компаниялар томонидан ҳам ушбу жабҳада рақобатга киришилишини кузатишимиз табиий. “BMW” ва “Mercedes-Benz”нинг янада кучли электродвигатель ишлаб чиқиш борасидаги саъй-ҳаракатлари буни яққол тасдиқлайди”, дея фикр билдиради европалик таҳлилчи Крейг Эрлам.\nЭкспертларнинг айтишича, келгуси ўн-ўн беш йил ичида дунё автомобиль бозорининг асосий қисми электромобиллардан иборат бўлади.\nФранцияда ҳам ўрмон ёнғинлари\nФранциянинг Жануби-Шарқида жойлашган ҳудудлар — Юқори Корсика, Воклюз, Альп денгизбўйи ҳамда Вар департаментларида кучли шамол туфайли ўрмон ёнғинлари тобора авж олаяпти.\nДушанба кунидан буён уч минг гектардан ортиқ майдон кулга айланган. Юздан зиёд аҳоли вакиллари эвакуация қилинди. “Тилсиз ёв”ни бартараф этиш учун йигирмага яқин самолёт ва вертолётлар, икки минг нафардан кўпроқ ўт ўчирувчилар жалб қилинган. Айни пайтгача уларнинг 4 нафари енгил, бир нафари эса оғир даражадаги куйиш билан шифохоналарга ётқизилган. Яна 15 нафар ўт ўчирувчи ис гази билан заҳарлангани айтилмоқда.\nЁнғин нима сабабдан юз бергани ҳозирча номаълум.\nМазкур рукндаги бошқа мақолалар: « Режасини ўзгартирмайди\t«Ўзбекистон: кашф этилган янгиликлар» »


Грецияда навбатдан ташқари парламент сайловлари бошланди\n12:30 / 20.09.2015\nГрецияда 20 сентябрь куни маҳаллий вақт билан 07:00 (Тошкент вақти билан 08:00)дан муддатидан аввал парламент сайловлари бошланди. Мамлакатда тахминан 9,837 млн фуқаро овоз бериш ҳуқуқига эга. Улар бир палатали парламентнинг тўрт йиллик муддатдаги 300 депутатлик ўрни учун кураш олиб бораётган 14та партия номзодларига овоз беришади.\nОвоз беришлар аввалги парламент сайловларидан 18 ой ўтмаган боис, партия рўйхати асосида бўлиб ўтмоқда. Шунинг учун сайловчи фақатгина ўзи қўллаб-қувватлайдиган партияга овоз беради ва фамилиялар қаторига қўшув белгисини қўймайди. Акс ҳолда, бюллетень яроқсиз деб ҳисобланади.\nСайлов участкалари 19:00га қадар ишлайди.\nГреция ИИВнинг ТАСС мухбирига маълум қилишича, 21:00дан сўнг сайловларнинг дастлабки натижалари, икки партия ўртасидаги фарқ 1 фоизни ташкил этса ҳам, эълон қилинади.\n“Бу мамлакатнинг 8 ҳудудидан натижалар электрон шаклда юборилиши эвазига таъминланади. Авваллари эса сайлов натижалари телефон орқали маълум қилинар, бу эса кўп вақтни талаб этар эди”, – деди ИИВ вакили.\nЯкуний натижалар эса 21 сентябрь куни эрта тонгда маълум қилинади.\nАсосий курашлар 41 ёшли Алексис Ципрас етакчилигидаги радикал сўл кучлар коалицияси ва 61 ёшли раҳбари Вангелис Меймаракис раҳбарлигидаги эволюцион ўзгаришлар тарафдори ҳисобланган “Янги демократия” ўнг марказчилар ўртасида бўлиб ўтиши кутилмоқда.\nҒолиб партия ҳукуматни шакллантириш ҳуқуқига эга бўлади. Агарда у мутлақ кўпчилик — 151 ўринга эга бўлмаса, камроқ мандатларни қўлга киритган партия билан коалиция тузилиши лозим. Акс ҳолда, Греция президенти вазирлар маҳкамасини тузиш ҳуқуқини иккинчи энг кўп овоз тўплаган партияга топширади.


07 май 2021, Тошкент вақти: 18:04\n- Энди ХВЖ камида 8 кишилик миссиясини Ўзбекистондаги бозор иқтисоди аҳволини синчиклаб таҳлил қилиш учун юборади. Бу миссия 2-3 ҳафталик тадқиқоти натижасида бир қулоч тавсия беради – банк соҳасида бу ишлар¸ қишлоқ хўжалигида бу ишлар¸ машинасозликда бу ишлар¸ деган мазмунда. Кейин Ўзбекистон томони бу тавсияларни қабул қилдик¸ улар устида ишлашни бошладик¸ бироқ бизга бу ислоҳотларни амалга ошириш учун кредит керак¸ дейиши мумкин. Дейлик¸ биз валюта алмашинувининг ҳар хил курсини унификация қилмоқчимиз¸ бозор белгилайдиган битта курсга ўтиб¸ валюта алмашиш шохобчалари очмоқчимиз. Обменний курсни стабилизация қилиш учун фалон миллион ëки фалон миллиард доллар беринг¸ дейиши мумкин. Шундан кейин ХВЖ кредит бериш масаласини кўриб чиқади¸ дейди ўтмишда Тошкент ва ХВЖ ўртасида айнан конвертация масаласида ўтказилган музокараларга бевосита алоқадор бўлган Молия вазирлиги собиқ расмийси Сапарбой Жубаев.\n"ХВЖ берадиган ҳар бир доллар ортида 1 миллион долларлик инвестиция потенциали ëтибди¸ дейиш мумкин. Агар¸ ХВЖ Ўзбекистонга 100 миллион доллар кредит берса¸ унинг ортидан Германия¸ Швейцария 1 миллиард доллар¸ хусусий ширкатлар 10 миллиард доллар сармоя билан кириши мумкин. Чунки улар ХВЖдан кредит олишнинг шарти оғирлиги ва унга амал қилиш мажбурияти борлигини билади. Шунинг учун эртага Ўзбекистонда жамғарма доимий миссияси очилиб¸ Тошкент ҳукумати ХВЖ аъзолари зиммасига олган мажбуриятлар¸ биринчи галда¸ конвертацияни очадиган бўлса¸ бунинг ортидан катта инвестициялар келишга ҳам йўл очилади”¸ дейди ўзбекистонлик иқтисодчилардан бири.


Нобел мукофотининг бу йилги соҳиблари шу ҳафта эълон қилинади\n08:11 / 02.10.2017\n2017 йил учун Нобел мукофоти совриндорларининг исми-шарифи 2-9 октябрь кунлари эълон қилинади, деб хабар қилмоқда Нобел жамғармаси матбуот хизмати.\nҲафталик Стокголмдаги Каролин тиббиёт институтида жойлашган Нобел қўмитасида бошланади. Унда физиология ва тиббиёт йўналиши бўйича совриндорлар маълум бўлади.\n3 ва 4 октябрда Швеция қироллик академиясининг Нобел қўмитаси кимё ва физика йўналишининг ғолиблари номига ойдинлик киритади. Адабиёт бўйича мукофот кимга берилиши 5 октябрда эълон қилинади.\n2016 йили адабиёт бўйича Нобел мукофотига америкалик шоир ва композитор Боб Дилан муносиб кўрилган эди. Аммо мукофотни айнан Диланга бериш қарори Швецияда турли фикрларни келтириб чиқарди. Шундан сўнг, Диланнинг мукофотни расман топшириш маросимига келмагани, Нобел лауреати сифатида анъанавий нутқини кечиктиргани баҳс-мунозараларга сабаб бўлди.\n2017 йилги Нобел мукофотларининг совриндорларини эълон қилиш 6 октябрь куни Ослода давом этади. Норвегия Нобел қўмитаси шу куни тинчлик мукофоти соҳибини ёки соҳибларини эълон қилади. Бу йил унга 318 нафар киши номзоддир. Улардан 215 киши жисмоний шахс, 103 таси жамоат ва халқаро ташкилотлардир.\nНобел мукофотини топшириш ҳафталиги 9 октябрь куни Стокгольмда Швеция қироллик академияси иқтисодиёт соҳасида Нобел мукофоти кимгаа насиб этишини маълум қилади. У 1968 йили Швеция давлат банки томонидан Альфред Нобел хотирасига бағишлаб таъсис этган. Альфред Нобелнинг ўзи 19-аср охирида атиги 5 та мукофотни васият қилган.\n2017 йилги ҳар бир мукофот учун бериладиган пул миқдори 9 миллион швед кронасини (1 млн АҚШ доллари) ташкил этади.\nТаъкидлаш ўринлики, номзодлар рўйхати 50 йил мобайнида сир сақланади ва шу муддатдан кейин эълон қилиниши мумкин. Мукофотлаш 10 декабр куни Стокгольм ва Ослода бўлиб ўтади. Ўша куни швециялик ихтирочи, саноатчи, тилшунос ва файласуф Альфред Нобел вфот этган. Ўтган йили умумий ҳисобда АҚШ, Япония, Франция, Нидерландия ва Колумбияда ишлайдигаан 11 киши Нобел мукофоти соҳиблари бўлди.


Ўртача ислоҳотчи « Ўзбекистон Халқ Ҳаракати\n20 October 2016 - 10:46\nМиракизм деб аталаётган дунёқарашнинг юқорида айтиб ўтилган аянчи манзаралардан қандай фарқли томони бор, деган саволга, “ҳеч қандай”, деб жавоб берилса, айни муддао бўларди.\nМиракизмнинг қуроли – мунофиқликдир!\nҲар айтган сўзларида, улар аввалги айтган сўзларини рад қиладилар. Ҳамиша ўзларини ўзгалар кўзида адолатпарвар қилиб кўрсатиш – уларнинг асосий стратегияси. Улар эзгулик ва адолат мезони хусусида оғиз кўпиртира туриб, бир вақтнинг ўзида зўравонликни ва қўлларидаги ҳокимиятни кўз-кўз қиладилар. Улар оппоқ қуён каби момиқ кўрнишга қанчалар уринмасинлар, ғазаблари типратиканнинг тиканлари мисоли, уларнинг феъл-атворларидан анқиб туради.\nУлар қаттиққўлликни – уддабуронлик, бировларнинг нафсониятига тегишни – ҳушёрлик деб ўйлайдилар. Ҳолбуки, Амир Темур жудаям қаттиққўл бир раҳбар бўлган, аммо у ҳеч қачон бировнинг нафсониятига тегмаган, бировнинг ор-номусини ҳеч қачон топтамаган. Ундаги орттирилган билимлар ҳар қадамини адолат тош-тарозисига солиб, сўнгра олға силжишни тақозо этган.\nТенг ҳуқуқли ва озод фуқароларни ўриб-сўккан, нафсониятини қора ер билан битта қилган, уй ҳайвонлари сингари уларни пахта далаларига ҳайдаб чиқарган Шавкат Мирзиёевни қандай қилиб қаттиққўл раҳбар, деб айтиб бўлади?\nБу ҳолат, унинг жоҳиллигидан, тийиқсиз ва бадхулқлигидан нишона эмасми? Ожизлигию, қўлидан давлатни бошқариш келмаслигининг инъкоси эмасми?\nКимлардир, бу ҳолатни қаттиққўлликка, кимлардир ишчанликка йўяётган экан, бу Шавкат Мирзиёевнинг айби эмас, акси бу нарса у инсонлар дунёқаришида, руҳиятида тузатиб бўлмас нуқсонлар борлигидан далолат беради.\nБизнинг ҳукумат таркибидагиларда ёхуд зиёлилар ва мухолифатдагиларнинг кўпчилигида ўтмишда ўтган подшоларнинг отбоқаридагичалик ҳам имон-эътиқод, билим ва савия йўқ, ахир. Биз, Ўзбекистонни оёққа қўйиш учун аввало ўзимизни қайта қуришимиз лозим. Ўқишимиз, ўрганишимиз, бошқа илғор ва ривожланган мамлакатларнинг давлатчилик асосларини ҳижжалаб, миямизга сингдириб, яхши жиҳатларини Ўзбекистон ҳаётига тадбиқ этишимиз зарур. Оғзимизни кўпиртириб, сўз сўзлаб, ҳиссиётларимиз ва эҳтиросларимизни қондирганимиз билан ҳеч нарсага эриша олмаймиз.\nБилимсиз киши, шайтоний бўлади. Ҳийла-найранг ишлатмаса, ёлғон гапирмаса, қўлидаги бутун ҳокимиятни бой беради, еётган нонидан айрилади. Шунинг учун ҳам билимсизлар ва жоҳиллар амалга ошираётган барча ёмон ишларини кўра-била туриб, ҳамиша яхшиликка йўйишга уринади. Осон бўлсин учун атрофидаги лаганбардорларни бағрига босиб, тўғригўйларнинг кўкрагидан итаради.\nҚадимул айёмдаги, ириб-чириб кетган замонларда жамият, худди бугунги миракизмга ўхшаб, бошдан-охир куфру гуноҳга ботган эса-да, тамаддуннинг ҳар бир соҳасида сохтакорлар муваққат президент Шавкат Мирзиёев сингари оммани ўзининг халқпарварлигига ишонтиришга тиришарди. Улар пайғамбарлик илҳоми ва Илоҳий раҳнамолик остида эмас, балки ёлғиз ўз қобилиятига суяниб иш кўрувчи ўртача ислоҳотчи – бутун диққат-эътибори, куч-ғайратини биргина айниган жиҳат, битта ижтимоий паталогияга қаратар ва бу борада ҳам бирор натижага эришмоғи даргумон эди.\nИнсон – табиатан чалкаш-чулкаш йўллари, сирли, яширин эшиклари бўлган мураккаб мавжудот. У тўғри, табиий йўлдан адашса ёки адаштирилса, биргина нуқсонни бартараф этиш билан уни аввалги ҳолатига қайтариб бўлмайди. Бу ерда туб ислоҳот, бошдан-охир тузатиш талаб этилади. Ўзбекистон бугун, худди шу ҳолатда, осмон билан ер орасида, аросатдан қалқиб турипди….\nИнсон табиати тупроғига тақводорлик уруғини экиб, ундириб-ўстиришдан олдин уни куфр, бидъат деб аталган бегона ўт-алафлардан батамом тозалаш зарур. Бошқа йўл йўқ. Баъзан биргина ахлоқий иллатни бартараф этишга ислоҳотчи бутун умрини бағишлайди. Баъзида инсонлар айрим ахлоқий иллатлар ёхуд ижтимоий бедодлик билан йиллар бўйи курашиб, бирор самарага эриша олмайди. Масалан, Ўзбекистондаги ичкиликбозлик, порахўрлик ёки фоҳишабозлик касалини олинг. Бу одатлар чорак асрлик Мустақиллик йилларида, советлар давридагига қараганда ҳам халқ орасида кенг тарқалиб, кўпчилик онгида чуқур илдиз отди. Уларнинг ортидан ўзга айшу роҳатлар саф тортиб келмоқда.\nАйнан, порахўрликнинг гуллаб-яшнашида, Шавкат Мирзиёевнинг қанчалар куйиб-пишганини айтмаса ҳам бўлади. Уни, шу даражага кўтарган ҳам порахўрлик эканлигини, республикада аксар давлат мулозимлари яхши билишади.\nБу балоларни ёлғиз ахлоқий ваъз-насиҳатлар ўқиш ёки қонуний жазолаш билан бартараф этиш мумкинми?\nБутун жамият ҳаётида чуқур психологик ўзгаришлар ясаш, тушунча ва кўз қарашларни тубдан янгилаш воситасида уларни даф этиш мумкин. Бошқа ҳар нечук чора, тадбир – бесамар, у дардни ичкарига ҳайдайди ва янада ҳалокатли тус олишга ёрдам беради.\nШу учун ҳам Ўзбекистонни биргина миракизм балосидан қутқариб, тараққиёт йўлига олиб чиқиб бўлмайди. Ҳолбуки, Шавкат Мирзиёев миракизмнинг энг ёрқин ва энг номдор вакилидир.\nАгар Шавкат Мирзиёев ҳақиқатан ўзгариб, халққа яхшилик истаганда ҳам, Ўзбекистонни қутқариш сафарбарлигида битта инсоннинг қўлидан ҳеч нима келмайди, у Афлотину Фаридун бўлса ҳам. Бу жабҳада бутун имкониятларни ишга солиш лозим. Зиёлиларнинг боши бирикиб, халқни бу қоронғуликлардан еталаб чиқмаса, яна неча-неча чорак асрларнинг кули кўкка соврулади.\nҚўл қовуштириб, бир одамдан нажот кутиш нафақат гўллик – мудҳиш жиноятдир ҳам. Шавкат Мирзиёев миллатни, мана шу мудҳиш жиноятга бошлаяпти. У Ўзбекистоннинг тараққиётида халқнинг иштирокини истамайди, ҳар ишни битта ўзи амалга оширишни, у яккаҳоким бўлишни хоҳлайди.\nҲатто, уни сиёсий саҳнадан четлаштирганда ҳам Ўзбекистонда ҳеч нима ўзгармайди.\nМиракизмчиларнинг супириб ташланиши, галдаги муаммоларни ечишга йўл очади, холос.\nАгар пайғамбар алайҳиссалом росмана, одатий сиёсий раҳбар бўлганда, бутун Арабистонни ягона давлатга, араб қабилаларини ягона миллатга бирлаштириб, уларнинг тепасида туриши унинг-чун айни муддао бўлур эди. Абу Жаҳл, Утба ибн Робиа ва бошқа омонсиз душманлари унинг ҳукмдорлигини бажонидил қабул қилишарди. Зеро, Маккада кечган хатарли баҳсу мунозарада ҳакам сайлаб, унга бўлган ишончларини намойиш этишганди. Агар Муҳаммад алайҳиссалом истаса, қурайшийлар уни жон деб ўзларига подшо қилишади, дея Утба рўй-рост айтган эди. Арабистонда ҳокимиятни ўрнатгач, у жасур суворийларни Эрон, Рим устига бошлаб бориши, мазкур салтанатларни мағлуб этиши мумкин эди. Унинг олдида қандай ажойиб истиқбол юз очган эди!.. Стратегик жиҳатдан бир йўла ҳам Эрон, ҳам Рим ила жанг қилиш номақбул эса, унинг қўшни давлатлар – Ҳабашистон ва Яманни босиб олишига ким халал берарди? Аммо у бир офатни иккинчи офат билан алмаштириш ёки зулму қабоҳатни бу ерда қоралаб, бошқа ерда оқлаш учун келмаганди. У бошқа халқларнинг орзу-умидлари вайронаси устига арабларнинг шон-шуҳрат қасрини қуриш, инсонларни римликлар ва эронийлар қуллигидан озод этиб, Аднон ва Каҳтон наслларига бўйсундириш учун ҳам келмаганди. У сиёсатбоз эмас эди.\nШавкат Мирзиёев бир офатни иккинчи офат билан алмаштириш ёки зулму қабоҳатни омма кўзи олдида қоралаб, амалда оқлаш учун тиришяпди. У ўзбек халқи орзу-умидлари вайронаси устида ўзининг мустабид салтанатини тикламоқчи. Унинг асл мақсади шон-шуҳрат қасрини қуриш, инсонларни марҳум мустабид Ислом Каримов қуллигидан озод этиб, Шавкат Мирзиёевга ва унинг атрофидаги бир ҳовуч нафс қулларига бўйсундиришдан иборат. Унда ҳақиқий сиёсатчилик қобилияти йўқ. У миракизм – марҳум президент Ислом Каримов етиштирган учига чиққан масхарабоз, мақсади йўлида ҳеч нарсадан қайтмайдиган бир лўттибоз холос.\nУни пуфлаб шишираётганлар – пахтачилар ва ўзларини аксар мухолиф санайдиган баъзи бир лаганбардорлар. Жабрдийдалар эса, оддий халқ – Ўзбекистоннинг келажаги!\nТомошабинлар эса, ҳаммасига масъул бўлган ўзбек зиёлиларидир!\n Сўз Каъба деворига муқаддас Қоратошни ўрнатиш устида кетяпти.


hidoyat.uz – “Мовароуннаҳр” нашриётининг сайти - САЙЙИД ОДИНА ЭШОН\nСАЙЙИД ОДИНА ЭШОН\nЎз даврининг йирик уламоларидан Ислом тарихи, тасаввуф ва дунёвий илмлар бўйича сабоқ олиб, ўн олти ёшда Қуръони каримга тафсир айтиш даражасига кўтарилади.\nСаййид Одина эшон ҳозирги Боғот туманининг Эшончапи қишлоғида бир умр муқим яшайди. Ўзаро тахт талашишлар миллат ҳаётида парокандалик туғдирган таҳликали замонларда эл-улусни ҳидоят йўлига бошлайди.\nБу аллома бир қатор илмий, адабий асарлар муаллифи ҳамдир. Жумладан, машҳур адиб Жалолиддин Румий қаламига мансуб "Маснавийи маънавий" асарининг иккинчи китобига "Мифтоҳ ул-асрор" (Сирлар калити) номли шарҳ ёзган. Ўз қаламига мансуб "Шарҳи калимоти баъзи аҳли сулук" (Баъзи сулук аҳлининг сўзларига шарҳ) асарида эса тасаввуфга оид бир нечта масала ёритилган.\nБундан ташқари, Саййид Одина эшон "Жавоҳир ул-санойиъ" (Ҳунар жавоҳирлари) номли асар ҳам ёзган. Бу китобда Одам Атодан (алайҳиссалом) бошлаб олим яшаган давргача инсониятга маълум бўлган ҳунарлар ҳақида сўз юритилади. Китобга кирмай қолган бирорта касб-ҳунарни топиш мушкул. Муаллиф ҳунарларни санаб ўтиш билан чекланмайди, балки уларнинг инсон ҳаётидаги ўрни, соғлик ва фаровон турмуш таъминотчиси экани ҳақида далиллар келтиради.\nШартли равишда "Рисолаи Одина эшон" деб номланган яна бир рисоласи шариат ва тариқат масалаларига бағишланган. Форс тилида ёзилган ушбу рисолани 1801 йилда Аллоҳқули ибн мулла Даргоҳқули кўчирган.\nСаййид Одина эшон асарларининг қўлёзмалари Абу Райҳон Беруний номидаги Шарқшунослик институти қўлёзмалар фондида ва Санкт-Петербургдаги қадимий қўлёзмалар фондида сақланади.\nМаърифатпарвар инсон, ўз даврида "Қутбул авлиё" унвонига сазовор бўлган улуғ алломанинг қўлёзма рисолалари Истиқлол йилларида араб ва форс тилларидан ўзбекчага ўгирилиб, чоп этилди.\nСаййид Одина эшон 1801 йили вафот этган. Хива хони Оллоқулихон амри билан улуғ авлиё ётган манзилда мақбара қурилган. Мустақиллик йилларида ушбу зиёратгоҳ тўла ободонлаштирилди. Бу ерда бир ярим минг намозхонга мўлжалланган маҳобатли масжид қад ростлади. Элни ҳидоятга бошлаган улуғ аллома, беназир авлиё бобомизнинг табаррук номи қайта тикланди.\nХоразм вилояти Боғот туманидаги "Саййид Одина эшон" жоме масжиди имом-хатиби


08:49, 24.12.2019 // 51679\nФранцияни бўлиб юборган жиноий иш. 22 декабрь – Дрейфус иши бошланган сана\nXIX аср охирида Францияда жосуслик иши бўйича бир жиноий иш қўзғатилди. Капитан Альфред Дрейфус Германия империясига муҳим давлат сирларини сотганликда айбланиб қамоққа олинди. Тарихда «Дрейфус иши» деб ном олган бу сирли жиноят иши Францияда 11 йил – 1894 йилдан 1906 йилгача давом этди. Бу жиноят иши нега тарихда қолди? Унинг аҳамияти нимада? Бу ҳақда «Дарё» колумнисти Жаҳонгир Остонов ҳикоя қилади.\n1894 йил охирида Франция армияси капитани, политехник, артиллериячи, келиб чиқиши эльзаслик яҳудийлардан бўлган Альфред Дрейфус давлат сирларини Германияга етказганликда айбланиб қамоққа олинди. Терговдан сўнг у Шайтон оролига сургун қилинди. Оиласи, жумладан, аёли ўша куннинг ўзида бу ҳақда хабардор қилинди; аёл бу ҳақда ҳеч кимга оғиз очмаслик билан қўрқитилди. Бир оғиз гап чиқадиган бўлса, Европада уруш чиқишидан огоҳлантирилди. Бутун Франция сиёсат оламида Дрейфусга ёмон кўз билан қараш бошланди.\nУнинг акаси Матье Дрейфус укасининг айбсизлигини исботлаш учун ҳаракатларини бошлади. Бу ишда яҳудий журналист Бернар Лазардан ёрдам сўради. Шу билан бирга, жосусликка қарши бўлинма бошлиғи, полковник Жорж Пикар 1896 йилда Дрейфус айбсиз эканини, ҳақиқий айбдор қўмондон граф Фердинанд Вельсин Эстерҳази эканини маълум қилди. Лекин армия бош штаби бу айбловни тан олмади ва Пикарни Шимолий Африкага жўнатиб юбориш билан ишни ёпмоқчи бўлди.\nДрейфуснинг айбини исботлайдиган далиллар ўта заифлигига эътиборни тортиш мақсадида унинг оиласи масалага 1897 йилда Сенат вице-президенти Август Шьерер Кестнерни жалб қилди. Собиқ депутат ва журналист Жорж Клемансо ҳам Дрейфус тарафдорлари сафига қўшилди. Шу ойнинг ўзида Матье Дрейфус граф Эстерҳазига қарши уруш вазирлигига шикоят аризасини ёзди. Шундай қилиб, Дрейфус тарафдорлари сафи кенгая борди.\n1898 йилнинг январь ойида Дрейфус ишига миллий тус берган икки муҳим воқеа содир бўлди: Эстерҳази консерваторлар ва миллатчилар олқишлари остида оқланди; адиб Эмиль Золя президент Феликс Фор номига «Аврора» газетасида очиқ хат эълон қилди ва бунинг натижасида кўплаб зиёлилар Дрейфус тарафига ўтди. Оддий зобит атрофидаги туҳмат яҳудийларга қарши кайфият, ватанпарварлик, миллатчилик ва бағрикенглик идеологиялари тўқнашувига олиб келди.\nМамлакатнинг йигирмадан ортиқ шаҳрида аксилсемит намойишлар авж олди. Алжер шаҳрида кўплаб инсонлар ҳалок бўлди. Ҳатто мамлакатга тинчликни қайтариш мақсадида Дрейфус ишига нуқта қўймоқчи ҳам бўлишди.\nАрмия ишни ёпишга ҳар қанча ҳаракат қилмасин, чуқур суриштирувлардан сўнг Дрейфусни қоралаб чиқарилган биринчи ҳукм кассация суди томонидан бекор қилинди.\n1899 йили Рен шаҳрида навбатдаги трибунал бўлиб ўтди. Бироқ Дрейфус иккинчи бора ҳам айбдор деб топилди ва ўн йил муддатга қамоқ жазосига ҳукм этилди. Жазони қаттиқ тартибли колонияда ўташ белгиланди.\nБир неча йилдан сўнг Дрейфус президент Эмиль Лубе томонидан авф эълон қилиниши натижасида озодликка эришди. 1906 йилга келибгина у айбсиз экани тўлиқ исботланди. Шундан сўнг у реабилитация қилинди ҳамда Франция армиясига қўмондон сифатида қайта кириб, Биринчи жаҳон урушида қатнашди.\nКапитан Альфред Дрейфус 1935 йилда оламдан ўтди.\nДрейфус ишининг келиб чиқиш сабаблари 1960 йиллардан бошлаб очиқлана бошланган бўлса-да, бир аср давомида кўплаб баҳсларга сабаб бўлиб келди. Жосуслик ҳақидаги бу ишнинг мақсади номаълумлигича қолмоқда. Тарихчилар бир нечта тахминларни илгари сурса ҳам, барчасининг хулосаси Дрейфуснинг айбсиз эканини кўрсатади.\nДрейфус ишининг натижалари саноқсиз. У француз жамияти ҳаётининг барча жабҳаларига таъсир қилди. Сиёсий жиҳатдан бу иш Франция III республика ғалабасини мустаҳкамлаб, унинг мифологик асосчисига айланди ҳамда миллатчиликни кучайтириб юборди. Ҳарбийлар орасида юз бергани учун ҳам мамлакат ҳарбий соҳасига таъсири катта бўлди. Диний тарафлама эса Франциядаги католицизм ислоҳоти ҳамда католикларнинг республикага интеграцияси секинлашишига сабаб бўлди.\nИжтимоий, юридик, дипломатик, публицистик ва маданий соҳаларга ҳам таъсир ўтказган бу иш халқаро миқёсда ҳам кенг муҳокамаларга сабаб бўлди. Айниқса аксилсемит намойишлари дунё сионистлари отаси Теодор Ҳерсл ва Европанинг бир қатор яҳудий жамоалари воқеага ғазаб билан қарашига сабаб бўлди. Чунки юқорида таъкидланганидек, Альфред Дрейфус келиб чиқишига кўра яҳудий эди.\nXIX аср охири ва ХХ аср бошида Францияни икки қутбга бўлиб юборган бу воқеалар ҳақида ўтган асрда кўплаб китоблар, илмий мақолалар, бадиий асарлар ёзилган, илмий изланишлар олиб борилган, бадиий ва ҳужжатли фильмлар ишланган. Лекин Дрейфус оқланганига қарамасдан бу ўтган аср сиёсат оламидаги энг сирли ишлардан бўлиб қолмоқда.\n12:23, 28.10.2020 // 96175\n00:45 Кеча // 75301\n13:21 Кеча // 61589\n15:47 Кеча // 55595\n22:45, 28.10.2020 // 50822


Эрдўған Туркияни «иқтисодий ўлдиришмоқчи» экани ҳақида маълум қилди\n16:51 / 14.09.2018 12103\nТуркия президенти Ражаб Тоййиб Эрдўғаннинг маълум қилишича, турк лирасининг долларга нисбатан курси кескин пасайиши Туркиянинг «иқтисодий ўлдиришга уриниш» ҳаракатидир. Бу ҳақда Reuters хабар бермоқда.\nУнинг сўзларига кўра, мамлакатдаги вазият АҚШнинг баёнотидан кейин мураккаблашди, улардан сўнг Туркия «разил иқтисодий ҳужум»га дуч келди. Эрдўғаннинг таъкидлашича, 15 йил давомида мамлакатда инфляция даражаси Марказий банк қўйган мақсадларга ҳеч қачон мос келмаган, аммо Туркия базавий фоиз ставкаси ошганидан кейин тартибга солувчи идоранинг «мустақил экани натижаларини» кўради. Туркия етакчиси фоиз ставкалари билан боғлиқ вазиятни изоҳлар экан: «сабр-тоқатим ўз чегараларига эга», дея таъкидлаб ўтди.\nЭрдўған лира курси қулашини «Туркияга қарши ташқи кучлар амалиёти» билан боғлаб, 2017 йил ўрталарида АҚШ билан бошланган дипломатик можарони назарда тутган. Август ойида Анқара ва Вашингтон ўртасидаги муносабатлар, Қўшма Штатлар Туркия ички ишлар ва адлия вазирларига қарши санкциялар қўллаганидан сўнг кескинлашди. АҚШ Туркияда террорчи деб ҳисобланувчи Фатҳуллоҳ Гуленга алоқадорлик ва жосусликда гумонланиб қўлга олинган америкалик пастор Эндрю Брансонни озод этишни талаб қилмоқда, турк ҳукуматини буни рад этяпти.\nАммо, J.P. Morgan Asset Management таҳлилчилари Анқаранинг иқтисодий муаммоларини тузилмавий ва геосиёсий қатор муаммолар билан боғлади. Уларга кўра, Туркия ташқи савдо камомадини бошдан кечирмоқда. Шу билан бирга, Туркия ҳукумати қарзларининг қарийб 40 фоизи АҚШ долларидадир.\nЭслатиб ўтамиз, аввалроқ Эрдўған АҚШга боришга тайёргарлик кўраётгани хабар берилганди.\nСамарқандга келаётган инвесторларнинг аксари Туркия ва Хитойдан экани маълум бўлди\nЎзбекистонда Туркия ва Покистон ҳарбийлари билан ҳамкорликда қўшма машғулотлар ўтказилади


Путин халқ билан мулоқот ўтказди\nРоссия Бош вазири Владимир Путин россияликлар билан анъанага айланган “савол-жавоб” жонли мулоқоти ўтказди.\nПутиннинг саккизинчи маротаба ўтказган мулоқоти Россия давлат телевидениеси, бир нечта радиостанциялар ва интернет орқали жонли равишда узатилди.\n“Нева экспресси” тез юрар поездининг портлатилиши борасида берилган саволга тўхталган Владимир Путин ушбу фожиа учун масъул бўлган шахсларга қарши кескин чоралар қўллаш лозим, деган фикрни билдирди.\nҲукумат расмийларига кўра, телефон, смс ва интернет орқали Бош вазирга 1.5 миллионга яқин савол тушган.\nРоссияликлар билан мулоқот чоғида глобал молиявий бўҳрон туфайли жар ёқасига келиб қолган Россиядаги автомобил ишлаб чиқарувчи йирик “АвтоВаз” ширкати тақдири ҳам тилга олинди.\nБош вазир Россия ҳукумати "АвтоВаз"га қарийб 50 миллиард рубл, Франциянинг Рено ширкати эса 300 миллион евро сармоя ётқизишини эълон қилди. Россияликлар билан ўтказилган “савол-жавоб” жонли мулоқоти чоғида, яна бир қатор муҳим масалалар тилга олинди.